Bengaluru - Wikipedia\nRannvro (distrikt) Bangalore Urban\nMaerez Mumtaz Begum\nUhelder 920 m\nGorread 1280 km²\nHed 77.56° R\nLed 12.97° N\nPoblañs 6.158.677 (2006)\nKod post 560 0xx\nKod pellgomz (+91 (0)80\nBengaluru (stumm ofisiel abaoe 2014 pe Bangalore (hervez ar stumm saoznekaet) (kannadeg: ಬೆಂಗಳೂರು /'beŋgaɭuːru/) eo kêr-benn Karnataka, unan eus stadoù Republik India. Lec'hiet eo war bladenn Mysore. Savet eo bet tamm-ha-tamm en-dro d'ur c'hastell pri lakaet en e sav e 1537. Ur sez melestradurel eo ar gêr evit ar Saozon adalek 1831. E-pad ar British Raj - marevezh beli an Impalaeriezh saoz - e teu Tamilidi, Telougouidi ha tud eus hanternoz ledenez Indez di a-benn labourat ha diorren evel-se aozadurioù ar soudarded saoz. E 1881 eo dilezet kêr gant ar re-mañ da Vaharaja Mysore.\nAdalek 1947, pa zeu ar vro da vezañ dizalc'h, e krog Bengaluru da vezañ ur greizenn c'hreantel troet war an houarnerezh, ar mekanikerezh, ar gimiezh evit degas danvezioù d'an arme ha da industriezh an egor.\nKlouaroc'h eo an hin eno evit m'eo er c'hêrioù all eus India, ar pezh en deus sachet kalzik a dud da vont da chom di. Tolpad kêrioù Bengaluru a vod 6,1 milion a dud ennañ hiriv an deiz, a-hervez. Dre-se eo unan eus pobletañ lec'h India : en trede plas emañ evit pezh a sell ouzh ar c'hêrioù, er pempvet evit an tolpadoù-kêrioù.\nBerzh an embregerezhioù o labourat war dachenn an teknologiezhioù blein, goude ma oa bet frankaet an ekonomiezh er vro, en deus lakaet teknologiezh ar c'helaouiñ hag ar c'hehentiñ da ziorren a-grenn. Anavezet eo Bengaluru evit bezañ ur seurt Silicon Valley mod India.\nKavout a reer skolioù-meur ha skolioù-uhel lufrus e Bengaluru. A-fed live deskadurezh eo ar gêr-se en eil renk en India. Daoust da-se o deus hec'h annezidi da stourm ouzh kudennoù a gaver e penngêrioù ar "broioù o tiorren", en o zouesk ar saotradur, an hentoù stanket, an torfedoù niverus.\nUn delwenn da Gempe Gowda Iañ, diazezer Bengaluru\nAr gêr a zo bet anavezet dre ar bed gant hec'h anv saoznekaet Bangalore. Koulskoude eo un anv kannadek (ಬೆಂಗಳೂರು /'beŋgaɭuːru/).\nSetu an displegadenn hengounel a gaver evit kompren e orin : aet e oa ar roue Ballala, eus ar Riez Hoysala, da chaseal ha kollet en doa e hent er c'hoadoù. Aet skuizh an den ha foeltret gant an naon en dijet graet anaouedegezh gant ur paour kaezh maouez a roas dezhañ an tamm boued nemetañ a chome ganti. Gras dezhi, e tivizas ar roue ober "bende kaalu ooru" eus ar gêr, ar pezh a dalvez kement a "kêr ar fav berv" e kannadeg, rak setu ar pezh en dije bet d'e bred gant ar wrac'h kozh. Ha diveret e vefe an anv kannadek Bengalūru eus an droienn-se, a-hervez.\nKoulskoude e tiskouez splann an istorourien e oa eus ar gêr-se, anvet evel-se dija, a-raok mare ar roue Ballala. Koshañ meneg an anv-se a gaver testeniekaet en IXvet kantved, da vare Riez Ganga, en un enskrivadur kizellet er maen, ur veera kallu, da lâret eo ur roc'h m'eo bet enkrivet warni pozioù o reiñ mel d'ur brezelour ha d'e berzhioù mat. An enskrivadur-se a zo bet kavet e Begur, hag a ro da anaout ez eus bet un emgann e Bengalūru. Sed ar pezh a zo bet embannet gant ar gazetenn The Hindu war an afer-se n'eus ket pell zo :\nAn inscription, dating back to 890 CE, shows Bangalore is over 1,000 years old. But it stands neglected at the Parvathi Nageshwara Temple in Begur near the city...(w)ritten in hale Kannada (old Kannada) of the 9th Century, the epigraph refers to a Bengaluru war in 890 CE in which Buttanachetty, a servant of Nagatta, died. Though this has been recorded by historian R. Narasimhachar in his Epigraphia of Carnatica (Vol. 10 supplementary), no efforts have been made to preserve it. (Inscription reveals Bangalore is over 1,000 years old". The Hindu, 2006, The Hindu Group, d'an 20 a viz Eost 2004)\nHervez tud all e teu an anv-se diwar un anv-plant kentoc'h, ar gwez anvet Benga e saozneg pe (Ven-kai), brudet dre un anv all : Indian Kino Tree, da lâret eo Pterocarpus marsupium.\nAn elfenn istorel a zo diazezet mat eo ar fed en deus savet an aotrou dalc'hel Kempe Gowda Iañ (1513-1569), ur c'hastell pri eno e 1537. Ar savadur-se a zo e-lec'h m'emañ kalon ar gêr a anavezomp hiriv.\nE 2005 eo bet divizet gant gouarnamant Stad Karnataka reizhañ anv e gêr-benn d'ober gant ar stumm kannadek, Bengalūru end-eeun. Deuet eo ar c'hemm da vezañ ofisiel azalek ar 1añ a viz Du 2014.\nKartenn Rouantelezh Mysore e 1898 m'eo livet lec'hiad Bengaluru e ruz warni\nA-drugarez d'un enskrivadur bet kavet e-kichen Begur e ouezer e veze dalc'het ar c'horn-bro-se gant Riez Ganga betek 1004. Da c'houde eo dindan dalc'h Riez Cholas, eus an Tamil Nadu, e su India, etre 1015 ha 1116, bloaz ma'z eo staget Bengaluru ouzh Impalaeriezh Hoysala.\nKregiñ a ra istor ar gêr vodern da vat pa sav an aotrou Kempe Gowda 1añ, gwaz da Impalaeriezh Vijayanagara, ur c'hastell pri eno e 1537. Pa ra Kempe Gowda anv eus ar gêr-se eo evitan gandu bhoomi, ar pezh a dalvez kement a "douar an harozed". Kavet e veze er c'hastell-se karterioù-annez pe petes. Bez' e oa div straed pennañ ivez : straed Chickpete, eus ar reter d'ar c'hornôg ha straed Dodpete, eus an norzh d'ar su. En o c'hroashent e oa ar blasenn Dodpete, gwir kalon kêr. Savet ez eus bet pevar zour gant Kempe Gowda II da c’houde, a-benn bevenniñ tachennad kêr. Da vare ren Vijayanagara eo kavet kêr Vangalore a-vat.\nPa'z eo diskaret an Impalaeriezh-se e tro-distro al lec'h dindan dalc'h ar rouantelezh-mañ-rouantelezh. Skrapet eo gant Shahaji Bhosale, penn-bras ar Varated (Maratha), a-raok aloubadeg ar Mogol. A-benn neuze eo staget ouzh Rouantelezh Mysore. E 1689 eo feurmet Bangalore da Chikkadeva Raja eus Riez Wodeyar gant an Impalaer Mogol. Kerkent ha marvet ar roue Krishnaraja Wodeyar II e 1759, ec'h embann pennrener e armeoù, Haider Ali, bezañ-eñ ar roue. War e lerc'h eo e vab, ar Sultan Tipu, lesanvet "tigr Mysore", a zo mestr war ar rouantelezh.\nE 1799 eo drouglammet ha lazhet ar Sultan Tipu gant ar Saozon a laka o c'hrabanoù war Bengaluru a-benn neuze. Met leuzel a reont Maharajah Mysore merañ an aferioù foran pa reont int-i war-dro ar pezh a bled gant an arme. Dindan beli ar Saozon eo stag Bengaluru ouzh Rannvro Madras (Chennai). Lakaet eo da gêrbenn Rouantelezh Mysore e 1831. War gresk ez a kêr buan-tre, dreist-holl goude m'eo kreñvaet an darempredoù gant Madras, dre an telegraf eus un tu ha dre an hentoù-houarn d'egile (1864).\nDibunadeg ar su hag hent MG Road a zo takadoù sokial ha sevenadurel a-bouez er Bangalore Cantonment\nEn XIXvet kantved e teu Bengaluru da vezañ ur gêr c'hevell : bez' emañ ar pete en un tu, da lavaret eo takad an annezidi, ma kaver Kannadiz en o zouesk da gentañ-penn ; d'egile emañ karter ar soudarded, ar Bangalore Cantonment, ma kaver divroidi deuet eus an Tamil Nadu (kreisteiz India) ennañ.\nE 1898 e tigresk an niver a geodediz en un taol abalamour d'ur vosenn-red.\nE 1906 eo Bengaluru kentañ kêr India o kaout tredan, produet gant ur greizenn dourdredan lec'hiet e Shivanasamudra.\nAr vrud a ra "Liorzh India" eus Bengaluru a gav he roud e 1927 pa'z eo bet lidet 25 bloavezh ren - Jubile Arc'hant - ar roue Krishnaraja Wodeyar IV. Un digarez eo bet al lid-se evit kaeraat kêr : krouet eo bet liorzhoù, ha savet ospitalioù ha batisoù foran all.\nGoude dizalc'hidigezh India, e miz Eost 1947, eo staget Bengaluru ouzh Stad Mysore. Kresk al labour er gennad foran a laka kalzik a Gannadiz diwar ar maez da zont da chom e kêr. Dont a ra tud eus norzh Stad Karnataka hag eus distrig Kodagu, er mervent. E 1961 ez eus 1.207.000 a dud o chom e Bengaluru. Goude-se eo tro an embregerezhioù arbennikaet war dachenn ar c'hirri-tredan da ziorren. Digoret eo al labouradeg MICO (Motor Industries Company) da skouer, ur skourr eus ar bennembregerez Bosch, a-benn aozañ boujiennoù.\nUr c’hresk eus ar re uhelañ a zo bet war briz al lojeiz er bloavezhioù 1980 ha 1990, abalamour d’an arc’hant bet postet eus lec’hioù all en India, a-benn kaout ranndioù e-barzh savadurioù uhel, meur a estaj enno, e plas parkeier bras ha penntier an drevadennerien. Donegigezh pennembregerezhioù estren er bloavezhioù 1990, e-giz ar bankoù ANZ Bank pe Citi bank, pe c’hoazh ar stalioù liesvroadel o kinnig boued d’an daoulamm, evel Pizza Hut pe Kentucky Fried Chicken (KFC), en deus kendalc’het da zegas arc’hant da v-Bengaluru ivez. Unan eus brudetañ darvoud bet e Bengaluru a zo bet dalc'het e 1996, pa’z eo bet aozet eno dilennadeg "Pleumpenn ar Bed" (Miss World), a zo bet gwelet, sañset, gant 2 viliard a dud er skinwel.\nStrolladoù tud a zo savet a-enep d'ar braz eus an emdroadurioù-se rak aon o devoa e kollfe ar gêr hec'h identelezh-broad hag he yezh. Evel-se eo bet harzet ur 1000 bennaket a dud oc'h enebiñ ouzh an abadenn "Pleumpenn ar Bed". E 1996 eo bet taget ha gwalleget stalioù KFC e Bengaluru gant peisanted a gave dezho e tiskoueze ar stalioù-se skeudenn dilhadoù mod "kornôg ar bed", ar pezh n'eus seurt ebet da ober en India evito.\nE-kerzh ar bloavezhioù 1990 en deus gouarnamant Stad Karnataka harpet raktresoù brasvent da ziwanañ, e-giz stadoù-sport ha savadurioù-stroll gant ranndioù miret evit an dud binvidik. Evit-se eo bet pulluc'het kozh lojeizoù ar re baourañ a zo bet adsavet er c'harterioù-tro pellañ. E-kreiz ar bloavezhioù 1990 bepred he deus ekonomiezh Bangalore lieskresket, gras d'ar software boom. E-keit-se en deus digresket an niver a bostoù-labour el labouradegoù eus ar gennadoù all, pe dost.\nKartenn Bengaluru, ma weler karterioù ar soudarded -Bangalore Cantonment- livet e glas warni, sanket er c’harterioù-annez\nLec’hiet eo Bengaluru e gevred Stad Karnataka, e su India. E kreiz Pladenn Mysore emañ, en un uhelder keitat a 920 metrad.\nStok eo Distrig Bangalore ouzh Distrig Kolar er biz, Distrig Tumkur er gwalarn, Distrig Mandya er gevred, Distrig Chamarajanagar er su ha bevennet eo gant Stad Tamil Nadu er su.\nTeir rann velestradurel, anvet taluk pep hini anezho, a gaver e Distrig-kêr Bengaluru : Bengaluru norzh, Bengaluru su hag Anekal. An hini kentañ a zo un uhelgompezenn pa’z eo disingal an eil, gant traoñiennoù ha menezioù tro-ha-tro.\nTopografiezh Bengaluru a zo kentoc’h plat, war-bouez un geinenn a dreuz en he c’hreiz, eus an norzh-biz d’ar su-gevred. Uhelañ leign Bengaluru a zo anvet Doddabettahalli (962 m) hag a zo lec’hiet war an draenenn-se.\nN’eus ket a bennstêrioù o redek dre ar gêr. Koulskoude ez eus ar stêrioù Arkavathi ha Kaveri o redek en norzh, er menezioù Nandi, 60 km ac'hann da v-Bengaluru. Ar riñvier Vrishabhavathi, un adstêr eus Arkavathin, he deus e vammenn e Basavanagudi, hag a red dre v-Bengaluru. An div stêr-se a gas ganto o-daou ul lodenn vat eus dourioù louz ar gêr. Ur reizhiad kanioù-skarzh, bet savet e 1922, a ra war-dro un dachennad a 215 km². Pemp kreizenn buraat, lec'hiet e tro-war-droioù Bangalore a zo kevreet ouzh ar rouedad-se. Er XVIvet kantved en doa ar roue Kempe Gowda I toullet meur a lenn a-benn pourvezañ dour da dud Bengaluru. Diwezhatoc'h en XXvet kantved, o deus kreizennoù dre zour ar menezioù Nandi, lakaet en o sav gant an aotrou Mirza Ismail (Diwan Mysore, 1926–41), pourvezet dour a-feur ma greske an niver a dud e Bengaluru. Hiriv an deiz e vez lakaet fiziañs e poulloù-dour diazadoù doureier Kaveri ha war burlec'hioù raktreset war ar stêrioù Vrishabhavathi hag Arkavathi evit ma vo degaset an ezhomm-red a zour da 6 milion a dud. Bemdez e resever 800 milion a litradoù dour e Bengaluru, ar pezh a zo muioc'h hag ar pezh a zo lonket gant n'eus forzh peseurt kêr all en India. Daoust da se e vez mankoù ingal awalc'h, dreist-holl e-pad an hañv.\nDav eo ouzhpennañ da se ar c'hresk spontus a zo bet e saotradur an aergelc'h abalamour da gresk an niver a girri war an hentoù. Ken evit reiñ ur soñj eo mammgêrioù Ahmedabad, Delhi ha Kolkota lakaet e-touesk ar c'hêrioù izel o saotradur pa vez renket Bengaluru ha Mumbai e-touez ar re etre.\nMenezioù Nandi, lec'hiet e norzh, 60 km ac'hann da Bengaluru, a zo war-dro 1500 metrad a uhelder anezho\nUn hanter dousennad bennak a lennoù pe mirlennoù gant dour dous a zo e bro Bengaluru, ar re vrasañ anezho o vezañ mirlenn Madivala, lenn Hebbal, lenn Ulsoor ha mirlenn Sankey. Degaset e vez dour a-zoare gant glav moñson ar biz kenkoulz ha gant moñson ar mervent. Reizhiad ledenez gneis eo pennañ unvez meinek ar rannvro, gant greunvaen, gneis ha migmatit ennañ, pa gaver laterit ruz, douar pri tanav e douaroù Bengaluru. N'eus ket bet a grendouarioù bras e Bengaluru, daoust m'eo lec'hiet en un dachennad ma c'haller kaout seurt darvoudoù (Takad II). C'hoarvezet eo bet d'an douar krenañ un tamm memestra.\nGras da uhelder he sez ez eus e Bengaluru un hin plijus hag ingal a-hed ar bloaz. Uhelañ gwrezverk bet enrollet a zo bet 38 °C hag an hini izelañ, 11 °C. Ral eo pa tisken ar gwrezverk dindan 12° C er goañv, ha ne bign ket en tu all da 38 °C en hañv. Glebañ mizvezhioù ar bloaz eo miz Eost da gentañ ha Gwengolo hag Here da c'houde. Kempouezet e vez alies tommder an hañv gant arneñv ha barradoù avel ur wech dre vare, a laka tredan da chom sac'het ha douaroù da vezañ beuzet. Peurliesañ e ra glav d'arbardaez pe e-pad an noz. Ne ra ket diouzh ar mintin peurvuiañ. Ar muiañ a c'hlav zo bet e-korf un devezh a 24 eurvezh a oa bet d'ar 1añ a viz Here e 1997, pa oa bet kouezhet 180 mm a zour.\nAr Vidhana Soudha, e-lec'h m'emañ sez Bodadeg-lezenniñ Karnataka\nKarget eo Bengaluru Mahanagara Palike (BMP), da lâret eo Kuzul-mammgêr Bengaluru (kannadeg : ಬೆಂಗಳೂರು ಮಹಾನಗರ ಪಾಳಿಕೆ ; saozneg : Bangalore Metropolitan Councila) da blediñ gant an aferioù foran hag an aozadurioù-kêr. 100 dilennad a ya da ober ar c'huzul-kêr-se, anvet corporators anezho, unan evit bep a garter (wards). Aozet e vez an dilennadegoù bep pevar bloaz, da geñver ur mouezhiadur hollek. Padal e vez dibabet maer ha komiser ar c'huzul e-touesk un niver resis a dud war ar renk, ar re-mañ o vezañ choazet hervez o c'hast pe o meuriad, pe kemeret e rummad ar merc'hed.\nSammet e vez ar c'huzul gant kudennoù a bep seurt, evel stankter ar c'hirri war an hentoù aet da gozh, abalamour da gresk fonnus poblañs Bangalore. Un priziadur bet kaset e 2003 a laka endro Bengaluru d'ul live kazimant peurvat evit pezh a sell ouzh perzh an dour, an ekoreizhiad douarel ha dourel, pa'z eo bet kavet fall an dachenn sokial hag armerzhel (tremenerezh stanket, kalite ar vuhez pemdez...). Kavet eo bet abeg er c'huzul gant Lez-uhel Karnataka, annezidi ha kevredigezhioù zo, abalamour d'e vankoù evit kempenn an hentoù. Dre ma n'eo ket bet raktreset mat kresk an niver a annezidi e kêr, en deus ar c'huzul klasket distankañ an hentoù o sevel karrpontoù hag hentoù war bontoù e-kichen an hentoù a zo anezho dija, hag o rediañ ar c'hirri da vont gant hentadoù a gas d'ur penn hepken. E 2005 o deus ar Gouarnamant kreiz ha Gouarnamant ar Stad postet pep hini anezho ul lodenn vras eus o budjed a-benn diorren hentoù Bengaluru. Produet e vez war-dro 3.000 tonnenn a loustoni kalet bemdez e Bengaluru, 1.139 tonenn o vezañ dastumet ha rotelet. War goust an ti-kêr e vez dastumet ar peurrest, a vez berniet war dachennoù digor pe war bord an hentoù e-maez kêr.\nRenet e vez polis Bengaluru gant ur c'homiser, a zo ofiser ar Servij Polis Indian (Indian Police Service, IPS). Labour ar polis-kêr a zo rannet etre meur a zachenn (Polis an hentoù, an Adpolis, Skour kreiz an torfedoù, Burev-kêr marilhañ an torfedoù) ha kaset da benn gant 86 komiserdi, daou anezho o vont en-dro gant merc'hed hepken.\nO vezañ ma'z eo Bengaluru kêr-benn Stad Karnataka e kaver enni sezioù ensavadurioù-stad a-bouez evel Lez-uhel Karnataka, Vidhana Soudha (sez Bodadeg-lezenniñ ar Stad) ha Raj Bhavan, da lâret eo Ti ar gouarnour. Dileuriet e vez Bengaluru gant daou zen e Bodadeg-lezenniñ India, anvet Lok Sabha - ar pezh a dalvez kement ha "Ti ar Bobl" - ha gant 24 den e Bodadeg Stad Karnataka.\nUr greizenn ekonomikel a-bouez eo Savadur an Aveiñ Foran, lec'hiet Hent MG\nE 2001 eo bet postet 3,7 miliard $ SU e Bengaluru, arc'hant o tont eus an diavaez, ar pezh a lakae Bengaluru e trede renk kêrioù India war an fed-se.\nDiorren greanterezhel Bengaluru a zo diazezet war soñjoù un nebeud rakgwelerien er bloavezhioù 1940, evel an Aotroù Mirza Ismail hag an Aotrou Mokshagundam Visvesvaraya. Un toullad a labouradegoù foran o deus o sez e Bangalore, en o mesk Hindustan Aeronautics Limited (HAL), National Aerospace Laboratories (NAL), Bharat Heavy Electricals Limited (BHEL), Bharat Earth Movers Limited (BEML) hag Hindustan Machine Tools (HMT). E miz Mezheven 1972 eo tro Indian Space Research Organisation (ISRO – Aozadur Indian ar C’hlaskerezh war an Egor) d’en em staliet eno.\nLesanvet eo Bengaluru “Silicon Valley of India” - Traoñienn silikon India - peogwir e kaver bodet enni kalzig a embregerezhioù gouestlet da deknologiezh ar c'helaouiñ hag ar c’hehentiñ (TKK). Bez emañ ar re-mañ evit 38 % eus an 12,2 miliard a $ SU degaset en India, diwar gwerzh produioù an teknologiezhoù nevez e-maez ar vro. Dispartiet eo embregerezhioù Bangalore o plediñ gant TKK etre teir rann : tachenn teknologel ar meziantoù da gentañ ; tachenn etrebroadel an teknologiezh da eil ; ar gêrig elektronek da drede. Er “gêriadenn” diwezhañ-mañ e kaver an embregerezhioù Infosys ha Wipro, a zo en eil hag e trede renk an embregerezhioù war dachenn ar stlenneg en India. Kresk an holl embregerezhioù-se ne ya ket ket digudenn. Evel-se ne glot ket frammoù ar gêr gant o ezhommoù, dre m’emañ ar melestradurezh o klask bastañ da c’houlennoù al labourerien-douar da gentañ-penn. Ar re-mañ a ya da ober ar braz eus an elektourien. E miz Gouere 2004 en deus kinniget Azim Premji, Prezidant-Pennrener Wipro, e tilojfe e stal, oc’h embann “ne weler ket stad an traoù (stad danframmoù Bengaluru) mont war wellaat dindan berr amzer”. E mod-se e vez Hent Hosur, a gas eus kreiz-kêr Bengaluru d’ar gêrig elektronek, unan eus an hentoù an aliesañ stanket.\nAn tachad a zo war gresk e Bengaluru er mare-mañ eo hini ar bioteknologiezh. Staliet eo eno 97 eus an 240 embregerezh indian bennaket troet o zachenn-labour war ar bioteknologiezh. En o zouesk emañ Biocon, 16vet embregerezh an dachenn dre a bed a-fed gounidoù.\nSellit ivez ouzh Roll embregerezhioù TKK Bangalore\nTreuzdougen[kemmañ | kemmañ ar vammenn]\nHindustan Airport (pe HAL Airport), lec’hiet e Bengaluru, eo pevare aerborzh India. Ur aerborzh lec’hel hag etrebroadel eo. Gallout a reer tapout eno kirri-nij a-benn mont da Azia, d’ar Reter-Kreiz ha da Europa. Pa'z eo bet frankizaet ekonomiezh India en deus kresket niver ar c’hompagnunezhioù-aer diabarzh, en o zouez meur a stal marc’had-mat, doare low cost anezho, izel prizioù ar bilhedoù ganto, evel SpiceJet, Kingfisher Airlines, Jet Airways ha Go Air. Dre m’he deus he sez e Bengaluru, eo Air Deccan ar gompagnunezh gentañ evit pezh a sell ouzh an niver a nijadennoù. Er c’hontrol eus ar pezh a c’hoarvez a hend-all dre India eo an aerborzh-mañ e-kerz an embregerezh foran Hindustan Aeronautics Limited, a implij al leurennoù pradañ-dibradañ evit amprouiñ nijerezioù-brezel an arme-nij (Indian Air Force). Un disoc’h etre eo aerborzh Hindustan, un diskoulm evit mougañ an disemglevioù bet savet diwar ar raktresoù disheñvel a oa etre gouarnamantoù ar Stad, ar gouarnamantoù-kreiz hag an embregerezh Hindustan Aeronautics Limited.\nTeirrodegoù-tan (Autorickshaws) a vez graet ganto alies gant tud Bengaluru evit mont ha dont\nKevreet-mat eo Bengaluru ouzh ar peurrest eus ar vro, gras da gompagnunezh foran hentoù-houarn India, Indian Railways hec’h anv. Gant an tren Rajdhani Express ez eer da New Delhi. Gallout a reer mont da Vumbai (bet anvet Bombay), Chennai (bet anvet Madras), Kolkata (Calcutta), Hyderabad ha d'ar c’hêrioù pennañ all e Stad Karnataka.\nAn teirrodegoù-tan (Autorickshaws) du ha melen, daoust dezho bezañ anvet ivez « otoioù » end-eeun, a ya da ober ur mod brudet da vont ha da zont e kêr. Tri den a c’hell bezañ kaset ha degaset gant unan anezho. Meur a gompagnunezh a ginnig taksioù ivez, gant kirri-tan, anvet “Taksi-kêr” peurliesañ. Daoust ma c’hallont kas pevar den ganto war un dro e koust kaeroc’h mont ganto evit mont gant an teirrodegoù-tan.\nEus e du ar gevredad Bangalore Metropolitan Transport Corporation (BMTC) a ginnig 3207 karr-boutin foran o kas ha degas un 2,8 milion bennak a vannlevidi.\nAr metro a zo da vezañ lakaet e plas e diabarzh ar gêr ivez. E 2008 e tlefe mont en-dro. 33 km a hentoù-houarn a zo raktreset da gentañ, kerkoulz dindan douar ha war an douar. 32 arsav a vo evit kregiñ, re all a zo raktreset diwezhatoc’h.\nUn templ hindouat e Bengaluru, gant e gopuram, un tour tev ha livet-kaer, skoueriek eus an tisaverezh dravidat\n↑ Good morning, Bengaluru, The Hindu, 1/11/2014\nAdtapet diwar « https://br.wikipedia.org/w/index.php?title=Bengaluru&oldid=1942889 »


Pajenn:Marigo - Buez ar Saent.djvu/349 - Wikimammenn\nPajenn:Marigo - Buez ar Saent.djvu/349\nSant Felix a Gantaliç.\noll assamble ; hac an instruction gaër a reas dezo an Tad o distroas eus an assambleou-ze, an nemorant eus an Ened.\nErfin, ar Sant-mâ o veza couezet clàn, a lavaras : couezet ê al loen samm, ha ne savo muy ; hac en effet trivec’h devez goudese e varvas, er bloas 1587, oaget a zaouzec vloas ha tri-uguent.\nSant Felix, en ur vont dre ar ruïou eus a Rom, a ree Oræsoun gant un attention hac un devotion admirabl, heb beza distroet gant an trous na gant tra-all ebet. Ha ni peguement a zistractionou n’hon eus-ni quet pa reomp hor pedennou en hon ty, en ilis memes ! N’en em iscusomp quet var digare an tregas eus an tiegues ; na var digare an ambaras eus hon afferiou. An distractionou, an dissipationou eus ar speret a zeu muy eus ar galon, eguet eus an traou a so en dro deomp. Ma clasquemp Doue en hor pedennou gant simplicite, gant ur galon pur hac ardant, ne ve quet quen disonch hor speret ; ma ve hor c’halon oll da Zoue, hor speret a sonche ivez parfet e Doue. Mar deo eta partaget hor c’halon etre Doue hac ar bed, ne d’ê quet souez e ve dibarfet hor speret e creiz hor pedennou memes.\nE guerent, o remerqui an disposition gaër en devoa\nAdtapet diwar « https://br.wikisource.org/w/index.php?title=Pajenn:Marigo_-_Buez_ar_Saent.djvu/349&oldid=134464 »


Kaozeadenn Wikipedia:Porched ar porchedoù - Wikipedia\nKaozeadenn Wikipedia:Porched ar porchedoù\n1 Penaos sevel ur Porched ?\n3 Bug InternetExplorer_7\nPenaos sevel ur Porched ?[kemmañ ar vammenn]\nSellit ouzh ar rummad Patromoù ar Porchedoù.\nLabour[kemmañ ar vammenn]\nLabour a chom forzh pegement evit kaout porchedoù a zere. D'an neb a garo kregiñ e-barzh... --Y-M D (kaozeal) 24 C'hwe 2010 da 16:02 (UTC)[respont]\nDa neb a garo da c'hoari ha da gregiñ.\nBug InternetExplorer_7[kemmañ ar vammenn]\nNevesaet ha hizivaet em eus ar porched-mañ.\nAmprouet eo bet war meur a skramm (bras, bihan, karrez, 16/9, 1200x800, 1280x1024), meur ag OS (Mac, Win XP/7/8) ha meur a verdeer en o stumm nevesañ (Chrome/Firefox/IE/Opera).\nUr bug zo gant un doare kozh eus IE (IE.7) : ne weler ket ar c'hornioù ront abalamour ma ne gompren ket ar voneg CSS border-radius:1em;. Mar deu karrez kornioù ar porched-mañ war ho skramm, nevesait ho merdeer...\nSad Edgar (kaozeal) 27 Kzu 2013 da 14:11 (UTC)[respont]\nA-benn/Evit[kemmañ ar vammenn]\nA-benn mont e-barzh: pelec'h, ouzhpenn e Ya!, eo testeniekaet a-benn e-lec'h evit? Bianchi-Bihan (kaozeal) 19 Gen 2015 da 19:05 (UTC)[respont]\nKemmet stumm ar bajenn ganin (linennoù kod didalvez ha taolennoù e-lec'h listennoù) ; digemm eo chomet ar skrid : a-benn zo bet skrivet d'ar 25/02/2010, hep addispleg.\nPeurreizh eo a-benn en degouezh-se : Barr-Heol niv. 57 p. 23, geriadurioù F. Favereau, M. Ménard... Falskudenn, 'm eus aon. 2.13.87.201 19 Gen 2015 da 19:57 (UTC)[respont]\nRoet ivez gant Remon ar Porzh en e c'heriadur brezhoneg-saozneg gant skouerioù.--Trec'hlid mitonet (kaozeal) 19 Gen 2015 da 21:02 (UTC)[respont]\nGeriadur FF: netra sklaer, evel kustum.\nUr skouer roet e Geriadur ar porzh, hep merkañ an orin, ha netra ken. Kemend-all e geriadur an here.\nUn implij rannyezhel eus Kerne-Izel, skignet abaoe 2000 adal Karaez, deuet da gemer lec'h "evit". Dianav e yezh Leon, Treger, Gwened. En un holloueziadur e c'haller marteze kavout gerioù mat ar brezhoneg evel "evit", pe goulenn re eo? Bianchi-Bihan (kaozeal) 20 Gen 2015 da 07:16 (UTC)[respont]\nNac'hañ a rez bout e gaou, paotr, ha klask a rez lakaat da vrizhyezh dreist labour ar c'heriadurourion ; ha n'eo ket ar brezhoneg par d'ar galleg evit diforc'hañ etre sterioù pour hag afin de, marteze ? Da c'hoarzhin get da gentelioù !\nA! Edgar! Gouzout a rez arguzenniñ evel ma botez kleiz. Ha kuzhat a-drek da IP evel ur yar dibluet. Bianchi-Bihan (kaozeal) 20 Gen 2015 da 08:36 (UTC)[respont]\n«Un implij rannyezhel eus Kerne-Izel, skignet abaoe 2000 adal Karaez, deuet da gemer lec'h "evit". Dianav e yezh Leon, Treger, Gwened.» Perak mont da gontañ traoù, hep gwiriañ netra en a-raok morse? Evit adkemer an daveoù roet gant an IP uheloc'h. Skouer Barr-Heol, e 1968, skrivet gant Jakez Konan, lakaet da vezañ ur mestr war brezhoneg Treger. Ar Gléau a ro ivez ur skouer tennet eus Feiz ha Breiz, er bloaz 1924, sinet Loeiz Dujardin, Roparz Hemon a gonte diwar e benn ne oa nemet brezhoneg Lokournan (Leon) a gonte evit hemañ.--Trec'hlid mitonet (kaozeal) 20 Gen 2015 da 13:09 (UTC)[respont]\nA-benn zo brezhonek evel-just, ha kavet e vez en holl ranyezhoù. Arabat lenn em gerioù traoù ha n'emaint ket enne.\n«Un implij rannyezhel eus Kerne-Izel, skignet abaoe 2000 adal Karaez, deuet da gemer lec'h "evit". ... » Anat eo, pa weler istor ar pennad.\nOuzhhpenn-se, ar ster kemeret e Kerne Izel, e-lec'h "evit", n'eo nemet un afer rannyezhel, setu perak n'eo ket aze emañ e lec'h.\nNe gomzen ket eus traoù all. "Pour", "afin de", zo evit e brezhoneg'. E sadedeg n'ouzon ket, ha ne ran forzh.\nN'on ket techet da gaout fiziañs pa glevan "ur skouer zo gant den pe zen" pa ne roer ket ar skouer. Bet on welout ho taveoù e geriadurioù ar Porzh, FF hag an Here (an eil oc'h adskrivañ pezh a lavar egile), ha n'on ket kendrec'het, evel gant proviñs, hag a-us da Edgar Dunor. Sellout a rin ouzh ar skouerioù all pa c'hallin. Ur pennad gant Yann Gerven zo bet db se, a zo bet laret din, hennezh ivez a oar un tamm brizh vrezhoneg evel ma larfe Edgar. Bianchi-Bihan (kaozeal) 20 Gen 2015 da 14:45 (UTC)[respont]\nJakez Konan ha Jules Gros a zo eta paourkaezh tud eus Kerne-Izel o skignañ brizhvrezhoneg er bloaz 2000 eus Karaez (a zo e Kerne-Uhel kement ha ma ouzon): Evelkent, a-benn lazhañ un den e vez ret bezañ kriz (TBP.103), troet gant Jul "pour tuer (avant de tuer)...", pe c'hoazh Ret e vez bezañ laer a-benn ober traoù evel-se! troet gantañ "il faut être voleur avant de (pour) faire des choses comme cela!".--Trec'hlid mitonet (kaozeal) 20 Gen 2015 da 15:03 (UTC)[respont]\nGouzout a reer pell zo out gouest da zistummañ komzoù an dud, marteze peogwir ez pez poan o kompren estreget da ego.\nSkouerioù J Gros : n'eo ket memes ster. A-benn, aze, a zo "pour en arriver au point de". Sklaer eo en div skouer, lenn gwelloc'h.\nAr ger "brizhvrezhoneg", evel ma oarez mat (rak n'on ket evit krediñ e c'hallfes bezañ a feiz fall un hanter vunutenn), zo bet implijet evit kunujenniñ gant Edgar: arabat dit heuliañ skouer ken fall da alter ego, ret e vefe bezañ disprizus a-benn ober kemend-all, krediñ a c'hallfed e sav kasoni ez lêr ouzh kement den ha ne lavar ket amen dit seul wech ma lennez Jules Gros re vuan. Bianchi-Bihan (kaozeal) 20 Gen 2015 da 16:26 (UTC)[respont]\nRet eo bezañ «a feiz fall» ha «divezh a-grenn» a-benn skrivañ evel ma'z peus graet.--Trec'hlid mitonet (kaozeal) 20 Gen 2015 da 16:38 (UTC)[respont]\nSetu! dont a ra ganit! A-benn ar fin ez omp a du an eil gant egile! n'eo ket kaer se? Bianchi-Bihan (kaozeal) 20 Gen 2015 da 19:39 (UTC)[respont]\nE-barzh niverenn 378 Al Liamm e kaver ur pennad sklaer gant Yann Gerven diwar-benn "a-benn + anv-verb". Displegañ a ra ar c'hemm a zo etre ar skouerioù reizh, gant brezhonegerien vat, ma kaver "a-benn" dirak un anv-verb, hag an dreistimplij, gant nevezvrezhonegerien zo, eus "a-benn" e-lec'h "evit". Hervez ar pennad-se e tlefed ober gant "evit" er skouer resis ma komzer eus "mont e-barzh an holl borchedoù". --Llydawr (kaozeal) 20 Gen 2015 da 17:46 (UTC)[respont]\nMat-tre ! Ha sed amañ ar pezh a c'heller lenn, skrivet du war wenn gant Yann Gerven "Abaoe ar bloavezhioù 1990, e vez kavet stankoc'h ar stumm-se, ha pell diouzh an implij reizh alies ; deus ma zu n'on ket direbech, rak implijet am eus anezhafi div pe deir gwech en un doare direizh er romant War un Ton laou."--Prieladkozh (kaozeal) 20 Gen 2015 da 18:52 (UTC)[respont]\nGast ! Ne vefe ket ar wirionez gant Edgar Trec'hlidus? Biskoazh! Penaos e c'hall bezañ? "Perak mont da gontañ traoù, hep gwiriañ netra en a-raok morse?" Roit dimp, kompered vat, kalz a gentelioù all war an ton-se c'hoazh! Bianchi-Bihan (kaozeal) 20 Gen 2015 da 19:39 (UTC)[respont]\nDiveshoc'h-diveshañ hon den (ha ne gomzan ket eus ar c'hunujennoù a zeu gantañ bep tro). Ya, lavaret «Un implij rannyezhel eus Kerne-Izel, skignet abaoe 2000 adal Karaez, deuet da gemer lec'h "evit". Dianav e yezh Leon, Treger, Gwened.» a zo traoù taolet hep gwiriañ tra. Perak ober fae war ar skouerioù roet gant Jakez Konan (1968) ha Loeiz Dujardin (1924) paneveken?--Trec'hlid mitonet (kaozeal) 20 Gen 2015 da 20:30 (UTC)[respont]\nHervezout eo ar re all a vez oc'h ober fae; fentus. Anaout a ran daou lapous ha n'eus ket par dezho dre amañ koulskoude da bourmen o fae. "Traoù taolet hep gwiriañ tra", emezañ. Pa ne seller ket ouzh ar memes tra eveldout e teu da vezañ "tra".\nDaou "dra" a welan-me:\nAfer ar porched: evit poent ez eus tri enep daou, enep unan peogwir n'hall ket un IP votiñ, neuze e ranker kemmañ.\nEvit ar gudenn yezh dre vras ne dalv ket ar boan koll amzer : ma ne fell ket dit reiñ da skouerioù, mir anezho, hag echu gant ar gaoz, evel ma komprenez-te ar gaoz, peogwir ne fell ket dit lavarout pet skouer zo en div oberenn diwezhañ diskoachet ganit, na pere int. An holl skouerioù zo graet evit bezañ pouezet ha dibouezet gant an holl : "peder proviñs" az poa distaolet en deiz all, roet ganin: ro da skouerioù eta ma vo gwelet ha gwelloc'h int.\nBianchi-Bihan (kaozeal) 20 Gen 2015 da 21:25 (UTC)[respont]\nBepred oc'h adlâret an traoù en ur mod all, meskañ traoù daou zen (pe muioc'h) evit ijinañ un trede tra. Ne'm eus ket roet ma soñj war ar meneg evit ar "porched" da skouer. Disteuler a rez an traoù a zisplij dit evit an daveoù. Evit ar ger "proviñs", perak ez afen da blediñ gant se amañ (gwelet a reer ez kaoz uheloc'hik e tiheñchez an traoù c'hoazh ur wech evit reiñ da grediñ d'an dud ar pezh ne'm boa ket lavaret)? Gwelet em eus a-walc'h ivez un nebeud mizvezhioù 'zo amañ (pennad Listennad gerioù gourel ha gwregel) e nac'hes kement tra, ha pa vije arguzennet mat, pe e tisleberez an traoù da heul. Chom ez rollec'hioù.--Trec'hlid mitonet (kaozeal) 21 Gen 2015 da 09:23 (UTC)[respont]\nAnat : n'out ket deuet amañ da gaozeal eus afer ar porched, hen anzav a rez da-unan, met da glask tabut, ur wech ouzhpenn, ha da skeiñ eoul war an tan, hervez un doare arnodet ganeoc'h ho-taou meur a wech, ur c'hoari etrezoc'h. "... ha pa vije arguzennet mat", mut-hu : fentus eo, te 'gav mat da arguzennoù, ha ne c'houzañvez ket pa ne vezont ket lonket gant ar re all : petra 'ri, alioù estreget da hini zo er bed kriz ha kalet. A-hend-all, ro da urzhioù faeüs d'az mevelien ma kerez, din-me ne ri ket. Bianchi-Bihan (kaozeal) 21 Gen 2015 da 09:42 (UTC)[respont]\nEvit[kemmañ ar vammenn]\nA-benn (sic) mont e-barzh an holl borchedoù bet krouet e Wikipedia brezhonek ( https://br.wikipedia.org/wiki/Wikipedia:Porched_ar_porchedo%C3%B9). Ar chistr zo graet evit bout evet, hag ar porched evit merdeiñ er wikipedia. VOTOMP Bianchi-Bihan (kaozeal) 20 Gen 2015 da 09:50 (UTC)[respont]\nAdtapet diwar « https://br.wikipedia.org/w/index.php?title=Kaozeadenn_Wikipedia:Porched_ar_porchedoù&oldid=1614332 »\nKemmoù diwezhañ degaset d'ar bajenn-mañ d'an 21 Gen 2015, da 09:42.


Paolo Giordano Iañ Orsini - Wikipedia\nPaolo Giordano Iañ Orsini (1541 – 13 a viz Du 1585) a oa ur c'h-condottiero feuls ha kriz, eus an Tiegezh Orsini. Kentañ Dug Bracciano e voe e 1560, un dugelezh savet er c'hreisteiz da Doskana.\nPaolo Giordano Orsini, en un daolenn gant Giovanni Maria Butteri. 1575\n3 Muntr Isabella\nMab e oa da Girolamo Orsini ha Francesca Sforza. Mab-bihan e oa, a-berzh e dad, da Felice della Rovere (merc'h vastard d'ar pab Jul II) ha da Gian Giordano Orsini, hag a-berzh e vamm d'ar C'hont Bosio Sforza ha da Costanza Farnese, merc'h vastard d'ar pab Paol III.\nKondaonet e oa bet e eontr Francesco, ha lakaet e vadoù war anv Paolo Giordano.\nE 1543 e teuas da vout aotrou San Gregorio (hiziv San Gregorio da Sassola); met ne oa nemet daou vloaz, ha meret e voe ar glad gant ar c'hardinal Sforza, kar d'e vamm.\nE 1560 e voe savet glad Bracciano da zugelezh gant ar pab, hag enni edo douaroù San Gregorio. E 1566 avat, dle war e chouk, e rankas gwerzhañ San Gregorio d'ar c'hardinal Prospero Santacroce, evit 25.000 skoed. sinet e voe ar werzh e 1567.\nEn em gannañ a reas evel kabiten en emgann Lepanto e 1571. Bloaz goude, e 1572, e oa jeneral an droadeien spagnol a glaskas adkemer Navarino er Peloponnesos.\nEn 1553, da 12 vloaz, e voe dimezet da Isabella de' Medici, merc'h da Cosimo Iañ de' Medici, Dug-meur Toskana, ha ne oa-hi nemet 11 vloaz. En 1558 e voe graet an eured e Poggio a Caiano. Kontrad a voe graet etre he zad hag he fried ha gallout a rae Isabella derc'hel da vevañ e Firenze, ha n'eo ket gant he fried, muioc'h a frankiz he doa eget merc'hed hec'h amzer ha muioc'h a vestroni war hec'h aferioù ivez. E-keit-se e veze Paolo Giordano e Roma alies pa ne veze ket o vrezeliñ.\nGoude marv he mamm e voe evel itron Firenze, e-pad ur pennad, hag e tiskouezas pegen ampart e oa war ar politikerezh. Meur a golladenn a reas, ha bugel ebet n'he doe a-raok tostaat d'he zregont vloaz, pezh a ziskoueze e oa dieupoc'h eget an darn vrasañ eus maouezed hec'h amzer.\nKaoz a voe er vro eus he darempred gant Troilo Orsini, kenderv d'he fried, a oa bet karget gant Paolo Giordano da ziwall anezhi e-keit ma veze Paolo gant e labour en arme, ha war-dro ur vaouez all e Roma. Dont a reas an ozhac'h da glevout ar gaoz, evit brasañ gwalleur Isabella, rak fellout a reas dezhañ kastizañ e wreg, hogen ne gredas ober netra keit ma oa bev he zad, an dug-meur kozh. Tec'hel a reas Troilo da Vro-C'hall.\nKrouget e voe Isabella gant he fried, er Villa Medicea di Cerreto Guidi, e-tal Firenze, d'ar 15 a viz Gouhere 1576. Hervez he breur Francesco, dug-meur Toskana, e oa marvet "pa oa o walc'hiñ he blev diouzh ar beure ... Kavet e voe gant Signor Paolo Giordano war bennoù he daoulin."\nKement-se avat ne voe ket kredet, hag Ercole Cortile, kannad priñselezh Ferrara, a glevas e oa bet "krouget da greisteiz" gant he fried dirak servijerien anavezet o anvioù.\nUn toullad deizioù a-raok, d'an 9 a viz Gouhere, e oa bet lazhet he mignonez Eleonora di Garzia di Toledo gant he fried Pietro de' Medici, breur yaouankañ Isabella. Soñjal a c'haller ne oa ket dic'houzvez an dug-meur Francesco eus aozadur an daou vuntr, gwall heñvel o-daou (krouget o-div, e div genkiz pell diouzh kêr, gant daou bried feuls) ha gouzout a reer ne savas ket a-enep hini ebet eus ar vuntrerien e doare ebet.\nHervez an istorourez Elisabetta Mori e varvas Isabella de' Medici en un doare naturel, hag ar vrud e oa bet lazhet gant Paolo Giordano a oa bet savet gant enebourien an tiegezh Medici.\nEr mareoù-se ivez eo e krogas brud diwa-benn gwadorged etre Isabella hag he zad hag etre hi hag he breur Giovanni.\nGoude ar muntr ez eas Paolo da Roma.\nEvit Troilo a voe lazhet e Paris un toullad mizioù goude.\nE Roma e taremprede Paolo Giordano ur vaouez eus ar re gaerañ, Vittoria Accoramboni, hag a oa dimezet da Francesco Peretti, niz d'ur c'hardinal galloudus, a oa da vezañ anvet da bab, evel Sist V. Ne oa ket pinvidik Vittoria hag he fried, dle a oa warne, met prest e oa da vezañ dugez Bracciano. Setu penaos, moarvat, e krogas ar brezelour da soñjal lazhañ e wreg hag he fried.\nE 1581 e voe lazhet gwaz Vittoria Accoramboni. Evel-just e voe diskred war Paolo Giordano.\nPevar bloaz goude, e 1585, e varvas ar pab Gregor XIII, ha lakaet e voe ar C'hardinal Montalto, eontr da bried kentañ Vittoria Accoramboni, war gador Sant Pêr. Fellout a reas d'ar pab nevez, anvet Sist V neuze, kastizañ dug Bracciano ha Vittoria. Kemennet e voent, ha tec'hel a rejont da Venezia, hag alese da Abano ha da Salò, a oa e Republik Venezia. Eurediñ a rejont d'an 20 a viz Ebrel 1585.\nE Salò e varvas an dug d'an 13 a viz Du 1585. Lavaret e voe e oa bet kontammet war urzh Francesco Iañ de' Medici.\nDa Vittoria e tegouezhas e vadoù. Dugelezh Bracciano avat ac'h eas gant e vab henañ, Virginio, eus e bried kentañ. E miz Kerzu e voe muntret Vittoria Accoramboni hag he breur e Padova, gant Lodovico Orsini, un den kar eus skourr Monterotondo, hag a felle dezhañ difenn interestoù an tiegezh Orsini. Tapet e voe ar muntrer, p'edo o kibellat a-hervez, ha lakaet d'ar marv, war un dro gant ar genvuntrerien gopret gantañ.\nFrancesca Eleonora, lesanvet Nora ( 1571- 1634); a zimezas da Alessandro Sforza, dug Segni, ha kenderv da Isabella;\nVirginio Orsini (1572 - 1615), a voe dug war-lerc'h e dad.\nDiwar-benn muntr e bried ez eus bet savet meur a oberenn:\nThe White devil, trajedienn saoznek, gant John Webster.\n↑ Biografia di Isabella\nAdtapet diwar « https://br.wikipedia.org/w/index.php?title=Paolo_Giordano_Iañ_Orsini&oldid=1932124 »\nDernière modification le 3 Gen 2022, à 07:20\nKemmoù diwezhañ degaset d'ar bajenn-mañ d'an 3 Gen 2022, da 07:20.


Julius Nepos : diforc'h etre ar stummoù - Wikipedia\nJulius Nepos : diforc'h etre ar stummoù\nJulius Nepos (kemmañ)\nStumm eus an 31 Gou 2015 da 17:24\n216 okted ouzhpennet , 6 vloaz zo\nkenderc'hel da gempenn\nStumm eus an 31 Gou 2015 da 11:17 (kemmañ)\nStumm eus an 31 Gou 2015 da 17:24 (kemmañ) (dizober)\n(kenderc'hel da gempenn)\nGanet e oa e 450, e [[Dalmatia]]. Mab e oa da Nepotianus, n'anavezer ket anv e vamm. Dimezet e oa d'un nizez d'an impalaerez [[Aelia Verina]], pried da [[Leon Iañ (impalaer Bizantion)|Leon Iañ]], [[Impalaerien Bizantion|impalaer Bizantion]].\nGouarner [[Dalmatia]] e voe. Anvet e voe da [[Caesar (titl)|Gaezar]] (eil-impalaer), evit ar C'hornôg, gant [[Zenon (impalaer bizantat)|Zenon]], goude an 9 a viz C'hwevrer 474. Gant hennezh e voe roet urzh dezhañ da ziskar an impalaer [[Glycerius]]. Tapet e voe Glycerius gant arme Nepos ha goude-se e voe anvet Julius Nepos da impalaer ar C'hornôg d'ar 24 a viz Mezheven 474 (''Dies Imperii''), gant e soudarded. Eñ e voe an impalaer diwezhañ en Impalaeriezh ar C'hornôg, hag a vefe bet anavezet gant Impalaeriezh ar Reter. [[Ravenna]] e oa e gêr-benn.\nPeoc'hE en475 euse graetreas ar peoc'h gant [[Eurig]], roue ar [[Wizigoted|Vizigoted]] Akitania,. eEskemm 475,a eskemmañreas gantañ Bro-Arvern ha Clermont-Ferrand evit adkavout Bro-Brovañs. [[Sidonius Apollinaris]]''',''' difenner Clermont, en eus komzet eus " ''... un emglev mezhus !"'' ▼\nUrzh a zo bet lakaet warnan diskar Gliserius.\nJulius Nepos a zo bet anavezet impalaer war ar C'hornog ar 24 Mezheven 474 (''Dies Imperii''). [[Ravenna]] e oa e gêr-benn.\n▲Peoc'h en eus graet gant Eurig, roue ar Vizigoted Akitania, e 475, eskemmañ gantañ Bro-Arvern ha Clermont-Ferrand evit adkavout Bro-Brovañs. [[Sidonius Apollinaris]]''',''' difenner Clermont, en eus komzet eus " ''... un emglev mezhus !"''\nDiskaret eo bet e-unan gant e jeneral Orestius, an 28 Eost 475.\nIstor ar Roue Arzhur a red eus kreiz Vt da greiz VIt kantved.\nJulius Nepos a zo bet ar ''<nowiki/>'Kezar''' diwezhañ evit ar C'hornog, etre miz C'hwevrer 474 d'ar 25 Mezheven []. Er bloaz se, an 30 Ebrel a zigouezhe war un Meurzh, deiz hag a zo roet e-barzh ar vojenn.\nJulius Nepos, ''ar C'hezar,'' a zo bet kemeret dre fazi gant ar vojenn evit Caius Julius Caesar, -100 / -44.\nAdtapet diwar « https://br.wikipedia.org/wiki/Dibar:MobileDiff/1654880 »


Gwrac’h an aodoù | Daskor\nPiv n’en deus klevet anv eus an amzer drubuilhus-se anvet : ar Spont bras ? Edo an Dispac’h o ren en e washañ ; paotred ar freuz en em sile dre-holl, en tiez, war an dachennoù, o selaou lavaroù an dud.\nKement hini a vije kavet o trouk-prezeg pe eus ar Republik pe eus he mistri, hennezh a vije kaset d’ar c’hilhotin er peder eur warn ugent.\nAn noblañs hag ar veleien eo ar re a c’houzañvas ar muiañ d’ar poent-se : an noblañs, rak ma talc’hent mat da gador ar roue ; ar veleien, rak ne fellas ket dezho distagañ diouzh Rom evit sentiñ ouzh lezennoù ur gouarnamant difeiz ha dizoue. O c’hlask a raed, evel ma klasker al loened kriz, evit o lazhañ.\nIvona a Vodenil a yoa ur Vretonez kalonek, lesanvet Gwrac’h an aodoù. Bet oa an dispac’herien e maner Penneril o lazhañ he zud hag oc’h enaouiñ an tan-gwall, evit ne chomje netra eno da zegas eñvor eus an noblañs kozh.\nBet ’oant ivez war roudoù Ivona, meur a wech zoken ; hogen, dont a rae atav a-benn da dec’het razo ha da c’hellout kuzhat a-zoare. Gwir eo ez oa un niver bras a goueriaded, fermourien kozh d’he zud, hag a yoa un dudi evito reiñ harp d’o dimezell yaouank.\nPa gleve Ivona e veze bet lazhet unan eus muntrerien he zud ha tud ar vro, an emzivadez a lakae ur merk war unan eus ar seizh bez savet war c’horre relegoù an dudjentil, bet douaret gant bennozh ar beleg galvet ganti evit kement-se.\n« Pa vezo ur merk war bep maen, pa vezo bet roet d’al lealded ar pezh a zo dleet dezhi, pa vezo bet peurzic’haouet an droug, emezi, me a reno adarre buhez ar merc’hed all, me a ehano da redek. »\nChom a rae c’hoazh koulskoude ur maen da verkañ.\nAr plac’h reuzeudik a dremene an devezh penn-da-benn en aodoù, ha war ar pardaez e teue d’ar maner da dremen an noz en un dourell hanter ziskaret.\nEn hent a rae bemdez e kave unan eus ar c’hroazioù-se bet savet gwechall gant misionerien gozh Breizh-Izel. Siwazh ! torret ha bruzunet e oant bet gozik-holl gant paotred diskiantet an Dispac’h.\nMeur a wech e oa bet Ivona hag he mamm o taoulinañ dirak ar groaz vaen-se, pa c’helled kerzhet hep riskl da vezañ taget gant chas klañv ar c’hiz nevez.\nKouezhañ a reas d’an daoulin pa ’n em gavas eno, hag e pedas evel-henn :\n– Hon Tad a zo en neñv – n’em eus nemedoc’h evit skoazell hiviziken – ra vo meulet hoc’h anv ; ra zeuio deomp ho rouantelezh ; ra vo graet hervez ho krad war an douar evel en neñv !\nAmañ ec’h huanadas gant kalz a ranngalon.\n– Roit deomp hiriv hor bara pemdeziek ; ankounac’hait hor mankoù, evel mac’h ank...\nSevel a eure en he sav prim evel un tenn.\n– Nann, nann, emezi a vouezh uhel, me n’ankounac’haan ket, ne fell ket din mont betek penn gant ar bedenn-se.\nHag e pellaas, pres warni, en ul lavaret c’hoazh : « Nann, nann, truez ebet ouzh ar vuntrerien ! bec’h dezho ! »\nHe daoulagad a lugerne en he fenn evel an dir war un dachenn a vrezel.\nGraet he devoa, ar plac’h kaezh, meur a gammed pa welas ur beleg kozh o tont etrezek enni. Anaout a reas diouzhtu aotroù person Lokoal.\n– Deiz mat deoc’h, va merc’h, eme ar beleg, penaos e teuit-hu a-benn da c’houzañv ur vuhez ken kalet ? Seblantout a rit bezañ yac’h, a-drugarez Doue.\nIvona a ruzias ; mouezh ankeniet ar beleg a seblante dezhi bezañ ur rebech, hag e chaokas un nebeudig komzoù da respont.\n– Pegoulz eta, va merc’h, eme ar person adarre gant ur vouezh rust, pegoulz e kavin-me ennoc’h ar baotrezig vadelezhus ez oac’h gwechall ?\n– Morse, kredapl eo, va zad, morse ! rak gwechall a zo tremenet ; ne vevan mui nemet evit ober dezho paeañ !\nChom a rejont ur pennad dilavar, hag ar beleg a gomzas :\n– Taolit evezh, merc’hig vihan, en deus Jezuz graet trugarez d’ar re hel lakae d’ar marv !\n– Lazhet o deus din va zad ha va mamm...\n– Ar Werc’hez Vari he deus pedet evit enebourien he mab.\n– N’eo ket bet a-walc’h dezho ; lazhet o deus ivez va breudeur ha va c’hoarezed ! C’hwec’h e oant, her gouzout a rit, va zad, c’hwec’h bugel divlam...\n– Mari n’he devoa nemet ur Mab hepken ! Hag ar Mab-se a yoa Doue !\n– Selaouit, emezi, hag e save he mouezh, lakaet o deus an tan e Penneril, maner kozh va zadoù ; emzivadez ’on bremañ, hep m’am befe na ti nag aoz ; n’hellan ket ankounac’haat.\nAr beleg kozh a yoa mantret.\n– Ivona, emezañ, dalc’hit soñj mat he deus ar Werc’hez Vari kemeret ac’hanomp evit he bugale, ni tud kablus hag a stagas he Mab ouzh ar groaz. Pedit anezhi, pedit ’ta !...\n– N’em eus ket gallet hen ober bremaik ; nann, ne c’hellan mui pediñ.\nUr paotrig a zek vloaz pe war-dro a deue d’an daoulamm oc’h hopal eus e holl nerzh :\n– Deuit buan, aotroù person, unan eus du-mañ a zo gloazet, emañ o c’houlenn ac’hanoc’h a-raok mervel.\n– Mont a ran diouzhtu, eme ar beleg o treiñ ouzh ar bugel ; hag endra ma pellae e sellas ouzh Ivona evit lavaret dezhi « Pedit ha pardonit ! »\nAn dimezell a Vodenil a yeas buan d’al lec’h m’oa beziet he zud.\n– Unan a zo c’hoazh ha n’eus ket paeet eviti, emezi.\nBez ez oa bez ur bugel a zaou vloaz, ur plac’hig koant evel un ael. A c’horre an neñvoù e seblante mousc’hoarzhin ouzh he c’hoar vras ha lavaret dezhi gant ur vouezh dudius : « Perak kailharañ va anv gant ar gwad hag ar c’hastiz ? »\nHogen, kalon Gwrac’h an aodoù a yoa re galetet evit bezañ teneraet ; mont a reas eus al lec’h teñval-se, sanket donoc’h en he fenn ar c’hoant da gastizañ ar vuntrerien, hag ez eas da dour kozh Penneril evit diskuizhañ un tammig.\nDamdost di ez oa ur pennti dilezet ; eno eo e kavomp anezhi un nebeud devezhioù a-c’houdevezh gwisket evel ur Vretonez diwar ar maez hag o labourat taer da zresañ dilhad ur Chouan.\nUr trouz digustum a reas dezhi sevel he fenn ; skrijañ a reas o welet un den, dremm fall dezhañ, kalabousenn ruz war e benn, o vont hag o tont en-dro d’an ti, pe gentoc’h, d’al lec’h a servije dezhi da lojeiz.\nTomm e oa an amzer, sklêr an heol, hag an den-se a grene evelato !...\nSetu eñ o poulzañ an nor, hag e-barzh :\n– Saveteit ac’hanon, emezañ, kuzhit ac’hanon !...\nO klevet kement-se, Ivona a savas sonn war he divesker ; hag eñ a lavaras adarre :\n– Ar Re Wenn a zo war va lerc’h. Aze emaint... Erru ’int... Emaint o klask va buhez. Kasoni o deus ouzhin, rak, emezañ, evel unan hag a goll e skiant vat, anaout mat a reont ac’hanon ; me a zo unan eus ar re o deus lakaet an tan er maner-se ha lazhet ar vamm hag he bugale.\nIvona a yeas war an a-dreñv, spontet-holl, sklaset evel ar maen-marbr ; hag o vezañ kemeret un tamm hardizhiegezh e lavaras :\n– C’hwi neuze a zo unan eus muntrerien va zad ! Hag eo ganin-me, merc’h an itron a Vodenil, eo e teuit-c’hwi da c’houlenn bezañ miret diouzh kounnar va mignoned ? Nann, nann ! er-maez, ha buan ! pa lavaran deoc’h !\nAn den a gouezhas d’an daoulin : Truez ! truez ! emezañ.\n– Truez ! Va breudeur ha va c’hoarezed ivez a c’houlenne truez diganeoc’h, ha ne oent ket selaouet. C’hoazh ur wech, er-maez !\n– Erru ’int... emaint aze... a lavaras c’hoazh ar muntrer o vont a-ruzoù betek treid an dimezell a Vodenil.\nHoumañ, o klevet youc’hadennoù skiltrus ar Re Wenn, a daolas ur sell war ar groaz a yoa eno war vantell ar siminal, evel a zo e pep ti breizhad. Bannoù an heol a gouezhe dres war memproù benniget hor Salver Jezuz-Krist ; dont a rae eus e zaouarn hag eus e dreid evel luc’hedennoù a drugarez hag a vadelezh.\nEn hevelep amzer, Ivona a santas he c’halon o teviñ gant ur garantez vras evit Doue, hag e stagas he selloù ouzh ar groaz ; deuet ’oant da vezañ leun a zaeroù.\nAr Vretoned koulskoude a dostae atav.\n– Truez ! Truez ! eme an dispac’her dare da vervel gant ar spont.\nAn Aotroù Doue pe e ael a zegasas neuze dezhi ur mennozh eus an neñv. Kemeret a reas ar gwiskamant chouan edo o paouez dresañ hag her c’hinnigas d’an hini glas, o lavaret :\n– Delit, kemerit ha gwiskit an dilhad-se ; lakit ivez ar mouchouer-mañ en-dro d’ho penn ha gourvezit war ar gwele-se oc’h ober neuz da gousket... N’ho pezet nep aon, n’ho tiskuilhin ket !\nGoude e serras ar ridoch, hag o vezañ kemeret he c’hegel ec’h en em roas da nezañ. Tremen poent e oa ; a-vec’h m’he doa kroget en he inkin, ma teuas ar Re Wenn en ti.\n– Digarezit ac’hanomp ma teuomp evel-se en ho ti, emezo da Ivona ; ni a zo war-lerc’h unan eus an amprevaned lous ha digalon-se a ra kement a reuz e Breizh... N’hoc’h eus ket e welet ?... Ho tigarez c’hoazh, c’hwi eo an dimezell a Vodenil ?\nUnan anezhe a yeas d’ar gwele hag a zigoras ar ridoch :\n– Unan ac’hanomp eo, emezañ, o welet e zilhad.\n– Komzit goustad, eme Ivona ; kousket eo, diwallit d’e zihunañ.\nHag ar Re Wenn a yeas er-maez. P’oant aet pell a-walc’h, ar plac’h yaouank kalonek a lavaras d’an tec’her :\n– Savit hag it gant hoc’h hent, n’eus mui riskl ebet evidoc’h.\nAn dispac’her a yoa teneraet e galon hag a falvezas dezhañ trugarekaat e vadoberourez. Kouezhet e oa d’an daoulin.\n– Savit, emezi gant ur vouezh un tammig rust. Graet em eus va dlead. Evidoc’h-hu, distroit da gaout ho tud ; lavaret a reot d’ho pugale penaos e oar ar Gristenien bezañ madelezhus e-keñver ar re o deus graet droug dezho.\nHag e tiskouezas an nor dezhañ gant he biz. Mont a reas er-maez.\nO tennañ neuze un huanadenn hir, an emzivadez a zaoulinas, he divrec’h e kroaz dirak ar grusifi ; ha neuze hep diaesamant, o pouezañ pep ger, ez eas betek penn gant pedenn hor Salver !...\nHe dremm a yoa sklêrijennet ha sederaet gant ur peoc’h dudius. Santout a reas he c’halon beuzet en ur mor a levenez. O vezañ savet en he sav, ez eas d’an armel gozh, e lec’h ma kemeras ur gizell ; hag hi d’ar vered.\nHogen, e lec’h merkañ sin ar veñjañs war bez he c’hoar vihanañ, Ivona a skrivas ar ger salver : Trugarez !\nD’an ampoent edo person Lokoal o tegouezhout.\n– Gellout a rit bremañ reiñ din ho pennozh, a lavaras ar plac’h yaouank dezhañ gant un dremm skedus evel hini ur santez. Aet ’on betek penn gant va fater... Pardonet em eus ! PARDONIÑ A RAN...\nDoue ne lez ket e vadelezh da vezañ trec’het gant hini an dud. Doue a reas ma oe degemeret Ivona e maner an itron a Revel. Kaout a reas enni un eil vamm, hag en he mab ur pried hag un difennour en em roet dezhi a-bezh.\nBook traversal links for Gwrac’h an aodoù\n‹ ar C’hleier o tistreiñ eus a Rom\nErminig ar roue Konan ›


Hexe Lilli - Wikipedia\nHexe Lili (en alamaneg), pe Kika Superbruja e spagnoleg, zo ur rummad levrioù gant ar skrivagner alaman Knister, brudet en Alamagn hag e Spagn dreist-holl. Embannet eo bet an hanter anezho e galleg dindan an anv Magic Lili (un anv saoznek!) gant Hatier jeunesse.\nE 1997 e voe embannet gant Knister e levr kentañ, "Kika Superbruja detective".\nKika zo ur plac'hig a gav ul levr huderezh dindan he gwele. Ennañ ez eus ur breoù a ro tu dezhi da veajiñ en amzer.\nKlask a ra mirout ouzh he zud da gavout he levr, ha n'eo ket aes, ha peoc'h ebet n'he devez gant he breur bihan Dani.\nUr rummad levrioù zo ivez gant troioù Kika hag he breur, Kika Superbruja y Dani. Atav e vez rannet al levrioù etre pevar pe bemp pennad.\nTresadennoù bev a zo bet graet hag ur film gant Walt Disney zo deuet er-maez e 2009. Graet eo ar film gant an Aostrian Stefan Ruzowitzky, ha tammoù a c'haller gwelout amañ: Offizielle Seite zum Film. Deuet e oa er-maez e Spagn e miz Even 2009. Goude eo bet tro ar broioù all en Europa. Skignet eo ar film gant Walt Disney Pictures.\nAr rummad levrioù[kemmañ | kemmañ ar vammenn]\nAnv al levr Patrom:Bandera\nAnv alamanek orin Patrom:Bandera\nBloavezh embann en Alamagn Patrom:Bandera\nBloavezh embann e Spagn Patrom:Bandera\n1 Kika Superbruja detective Hexe Lilli wird Detektivin\n2 Kika Superbruja y los piratas Hexe Lilli bei den Piraten\nGwivan ofisiel ar film: \nAdtapet diwar « https://br.wikipedia.org/w/index.php?title=Hexe_Lilli&oldid=1664754 »\nKemmoù diwezhañ degaset d'ar bajenn-mañ d'an 26 Gwe 2015, da 22:38.


Degemer al lec’hienn > C’hoariva > Keloù > Goude Kejadennoù war ar skrivañ evit ar c’hoariva\nLaouen e oa aozerien ar c’hejadennoù (Teatr Piba, Sked ha C’hoariva) gant disoc’h an daou zevezh.\nKlaskerien a oa bet pedet d’an devezh kentañ evit reiñ prezegennoù. Ur mare pouezus evit damkanañ ha bezañ distok diouzh o fleustroù c’hoariva.\nTemoù disheñvel zo bet lakaet war wel :\nMadalena Gonzalez eus Skol-Veur Avignon he deus displeget deomp ar perak hag ar penaos eus c’hoariva ar minorelezhioù en hor bed a-vremañ. Hervezi leurenn ar c’hoariva zo ul lec’h evit arselliñ ur gevredigezh ha kelaouiñ ar publik. Un doare eo da lakaat war wel ur bihanniver a-dal d’ur gumuniezh vestroniour.\nIstor ar c’hoariva e brezhoneg er c’hantved tremenet zo bet kontet deomp gant Francis Favereau, yezhoniour, skrivagner ha kelenner-klasker e Skol-Veur Roazhon 2.\nMélanie Jouitteau, yezhoniourez ha klaskerez er c’hKBES he deus displeget deomp penaos a ya en-dro ar "pebeiladur kodek" (alternance codique pe code-switching) er c’hoariva da lâret eo an tremen eus an eil yezh d’eben o kemer harp war ur c’horpus testennoù e brezhoneg lakaet war leurenn adalek 2012.\nErwan Hupel mestr-prezeger e Roazhon 2 en eus klasket gouzout petra zo o c’hortoz an arvestourien a ya da welout c’hoariva brezhonek hiziv an deiz ha peseurt skoilhoù zo a-fed krouiñ evit ar c’hoariva en ur vro a "vev" gant divyezh.\nAr strolladoù c’hoariva La Obra ha Teatr Piba o deus roet deomp mareoù c’hoariva plijus ha fromus da welout.\nD’ar Sadorn e oa disheñvel an doare da vont en-dro. Ar publik ne oa ket tre ar memes hini kenneubeut. Eizh taol grenn a oa kinniget (4 d’ar mintin ha kement all d’an endervezh).\nAn temoù a oa lieseurt hag e giz-se hon eus bet tro da gaout ur sell ledan war ar skrivañ hag ar c’hrouiñ evit ar c’hoariva.\nTemoù an taolioù krenn :\nAet eo fonnus ar gaoz en taolioù krenn : testennioù, preder, mennozhioù, liammoù skoulmet.\nMall zo warnomp bremañ ma vefe skignet aktoù ar c’hejadennoù evit chom gant ur roud eus an eskemmoù ha kenderc’hel da brederiañ war ar pleustoù c’hoariva.


Pemped pennad — II - Wikimammenn\nPemped pennad — II\nR. Prud’homme, 1903 (p. 134-136)\n◄ En hent ’vit Betleem. — Perak ec’h er di : noz an Nedelek Iliz parrouz Santez-Katel. — Kleuzen sant Jerom Iliz-veur ar C’hinivelez : sizailh ; skubelen ; goad ru ►\nIliz parrouz Santez-Katel. — Kleuzen sant Jerom.\nNi a ra breman an hent a reaz ar Rouane ’n eur vont da Vetleem. Gant nebeutoc’h a boan avad ; rag an hent braz n’eo digor nemet aboue daou ’la ’zo, aboue m’eo bet Gwilherm an Eil, impalaer an Alemagn, oc’h ober e belerinaj.\nN’hon deuz ket, ’vel nevoa ar Rouane, eur stereden da ziskouel d’imp en pe læc’h, en kærik Vetleem, e oe ganet ar Mabik Jezuz. Mes n’omp ket nec’het evit se : al læc’h-ze eo kalon ha bue ar gærik ; kement den a ziavez a ya di, ec’h eo evit hen gwelet.\nRener hon goetur hen goar rez mad. Setu perak, goude bean tremenet eur ru enk ha digompez, ha treuzet leur ar marc’had, e lak anomp da zisken ouz dor iliz Santez-Katel. Savet eo ho-man e-kichen iliz-veur ar C’hinivelez. Hi a dalv da iliz parrouz d’al Latined, o vean na n’eo ket d’ê an Iliz-Veur, Gwir eo na n’eo ket d’ar C’hresianed kennebeut : d’an Turked eo, a lez anei evel m’eman, da laret eo, en dishirit. N’eo ket enni, eta, e c’hellin ofernian. N’am euz ket ezom, kennebeut da vont da Gleuzen ar C’hinivelez da glask eun auter ; eman ive etre daouarn ar C’hresianed.\nChom a ran, eta, en iliz Santez-Katel a zo dalc’het gant Sant-Franseziz. Unan euz ar re-man a ra d’in disken ’barz eur gleuzen an euz bevet enni gwech-all sant Jerom, hag eno e laran ma oferen. Ha n’am euz ket a boan o telc’hel ma spered a-gær gant ma c’halon. *Koun a deu d’in, da vare ar goureo, ec’h adran ar pez a reaz an Itron Varia, damdost d’al læc’h-man, breman ’zo naontek kant ’la : lakat Mab Doue da dont war an douar ! Hag, a-greiz kalon, pa dalc’han Anean etre ma daouarn, e laran trugare d’ean da vean roet d’an disteran euz e zervijerien eur galloud ken enoruz.\nLaret ganin ma oferen, e leinan evel ar belerined all e ti Sant-Franseziz ha, dioustu goude, d’an oferen bred. An oferen hanter-noz a ganer, evel noz an Nedelek, ha war an ton braz, gant *avieler hag *abostoler : gant eur brezegen ive. An darn-vuian ac’hanomp a renk chom ’n o zav, o vean n’eo ket frank aoalc’h al læc’h war ar skaonio bet digaset evidomp en Iliz ; rak, dre aman, n’euz na kador na skabel en ilizo ; pa ve skwiz au dud war o daoulin pe en o zav, e kluchont war ar pave.\nAr bautred a ve en eun tu, hag ar merc’hed en tu-all evel ma welomp breman, e traou an iliz, bugale Breudeur ar Skolio Kristen ha bugale C’hoarezed a Garante. N’am euz ket ezom da laret ec’h unan ar re-man o mouezik fresk gant hon hini pa ganomp kantiko : gout ouzont ar gallek.\nAdtapet diwar « https://br.wikisource.org/w/index.php?title=Pemped_pennad_—_II&oldid=104612 »\nKemmoù diwezhañ degaset d'ar bajenn-mañ d'an 23 Gou 2017, da 13:43.


Produer pe oberer on er filierenn ha kas a ran produioù d'an dud pe kinnig dezho dont da gerc'hat anezho war al lec'h ! - Produits-locaux.bzh\nProduer pe oberer on er filierenn ha kas a ran produioù d’an dud pe kinnig dezho dont da gerc’hat anezho war al lec’h !\nLabourer-douar oc’h, pe pesketaer, dourc’hounezer, mareour, artizan pe kenwerzhour e Breizh :\nEzhomm ho peus da gavout fred evit ho produioù e-pad ar mare digustum-mañ ha fellout a ra deoc’h kemer perzh en obererezh kenskoazell-mañ ?\nGallout a rit lezel an dud da gerc’hat ho produioù war al lec’h pe kas anezho tro-dro du-se ?\nEvit ar familhoù eus Breizh a chom er gêr hag o dez ezhomm e vefe kaset produioù eus ar vro hag eus ar mare dezho pe ar re a fell dezho mont da gerc’hat anezho war al lec’h.\nEvit ar stalioù boued aotreet, e pep lec’h e Breizh, a fell dezho kinnig d’o fratikoù boued a bep seurt, a galite, eus ar vro hag eus ar mare.\nRannvro Breizh, asambles gant ar gevredigezh www.bzh, Kambr rannvroel labour-douar Breizh (CRAB), Kevread rannvroel labour-douar biologel Breizh (FRAB) ha Kevread rannvroel ar c’hreizennoù intrudu evit brudañ al labour-douar hag ar maezioù e Breizh (FRCIVAM), a sikour ar broduerien hag ar vevezerien da verañ gwallblegenn ar GOVID19 gant ur benveg da ginnig servijoù ha da lakaat an dud e darempred an eil re gant ar re all.\nStaliet eo bet ar savenn gengret-mañ evit lakaat an dud e darempred an eil re gant ar re all hag evit sikour ac’hanoc’h e-pad ar mareoù diaes-mañ ! Dorn-ha-dorn eo ar broduerien, an obererien er filierennoù labour-douar ha pesketaerezh, hag ar vevezerien an eil re gant ar re all, evel biskoazh.\nLakait hoc’h anv en ur ober nebeutoc’h eget 3 munut gant ar furmskrid amañ dindan evit dont war wel er savenn-mañ !\nInscription Producteur (bzh)\nFormulaire d'inscription des producteurs\nAnv an embregerezh*\nNe vo ket diskouezet an titour-mañ d'ar vevezerien.\n22 - Aodoù-an-Arvor\n29 - Penn-ar-Bed\n35 - Il-ha-Gwilen\n44 - Liger-Atlantel\n56 - Mor-Bihan\nGwinoù, traoù kreñv hag evajoù all gant alkool\nKinnig an embregerezh hag e broduioù*\nChomlec'h (daveennoù melestradurel)*\nChomlec'h-post Chomlec'h linenn 2 Kêr Kod-post\nGantañ e c'hall ar Rannvro hag ar gevredigezh dont e darempred ganeoc'h (ne vo ket diskouezet d'an dud).\nKas ha/pe dont da dapout\nChomlec'h (poent kreiz an takad kas pe an tapout war al lec'h). 🙋♀ Ar poent kas-mañ an hini a vo diskouezet war ar gartenn. Lakait poentoù kas all er rubrikenn "Titouroù kas ha dont da dapout" mar plij*\nChomlec'h-post Kêr Kod-post\nGwiriit lec'h poent kreiz an takad kas\nVous pouvez déplacer le point sur la carte pour préciser le lieu.\nKinnig a ran dont da dapout ma froduioù eus ar vro du-mañ*\nNe ran ket\nKas a ran ma froduioù d'an dud prevez*\nRayon d’action autour du point de livraison*\n0 km3 km5 km10 km20 km30 km50 km100 km200 km300 km\nInfos livraison et retrait (horaires, fréquence, jours, ...) (250 car. max.)*\nKoust ar c'has*\nKas a ran ma froduioù d'ar stalioù-boued eus ar vro*\nRayon d’action autour du point de livraison pour les commerces alimentaires de proximité*\nInfos livraison pour les commerces alimentaires de proximité (horaires, fréquence, jours, ...) (250 car. max.)*\nCoût de la livraison pour les commerces alimentaires de proximité*\nPenaos dont e darempred ganin\nTaolit pled ! Diskouezet e vo an titour-mañ d'ar vevezerien.\nTesteniañ a ran e toujan d'ar reolennoù yec'hedel a zo o ren hag a c'hallan drezo gwerzhañ ma froduioù war-eeun pe en amredadoù berr, hag e toujan d'an darbaroù a-fet ar c'h-Covid 29 lakaet gant ar gouarnamant evit ma obererezh.\nGouzout hiroc'h gant Sturlevr an diarbennoù yec'hedel gant ar Gouarnamant.\nRedioù reolennek a-fet disklêriañ ar pezh a zo bet tapet hag an treuzgreadoù evit produioù ar pesketa*\nTesteniañ a ran e toujan d'ar reolennoù a-fet disklêriadur an treuzgreadoù\nReoliadur hollek war gwarez ar roadennoù (RHGR)*\nAsantiñ a ran d'ar politikerezh prevezded ha d'ar fed ma vo foran an titouroù merket a-us abalamour da gas war-raok ma obererezh gant Rannvro Breizh hag ar gevredigezh www.bzh (ne vo ket implijet ar roadennoù d'ober kenwerzh e mod ebet).\nAn titouroù dastumet diwar ar furmskrid-mañ zo enrollet en ur restr gant Rannvro Breizh hag ar gevredigezh www.bzh evit bezañ skignet e-touez implijerien internet war ar savenn produits-locaux.bzh.\nHervez al lezenn « stlenneg ha frankizoù » hag an RHGR ho peus droed da vont d'ar roadennoù, da reizhañ ha da lemel anezho. Evit-se, kit e darempred gant DPO Rannvro Breizh hag ar gevredigezh www.bzh.\nPa gasan ar furmskrid-mañ e asantan ma vo implijet an titouroù ennañ e-barzh kehenterezh Rannvro Breizh, ar gevredigezh www.bzh hag e gevelerien. Evit anavezout hag implijout ho kwirioù, da skouer ar gwir da vont d'ar roadennoù dastumet gant ar furmskrid-mañ, da reizhañ ha da lemel anezho, sellit ouzh hor politikerezh prevezded.


An distro-skol, petra nevez ?\nJean-Yves Lautrédou (k.) Yann Foucher (d.) © Radio France - Tudi Crequer\nAn distro skol a oa dilun. Nevezintioù a zo ar bloaz-mañ er c'hlasoù. Arnodennoù e CP, CE1, un toullad kêrioù o deus divizet mont adarre gant ar sizhunvezhioù pevar dervezh, hag all.Komzet e oa bet deus ar cheñchamantoù-se en abadenn !\nYann Foucher, kelenner e Brieg, ha sekretour Penn ar Bed e anv ar SNUIPP-FSU\nJean-Yves Lautrédou, kelenner e skol Fañch Gwilhou Douarnenez\nJean-Piere Deredel, kelenner e skolaj Rostren ha dilennad ar SNES-FSU\nGall a rit kemer ar gomz ivez ! Gall a rit pellgomz deomp e-pad an abadenn evit kemer perzh war-eeun en abadenn. An niverenn : 02 98 53 65 65\nDiffusion le jeudi 27 septembre 2018 de 19:17 à 19:19\nAn Daol Grenn gant Kenan an Hakasb, Denez Pichon hag Erwan Chartier\nDiffusion le jeudi 20 septembre 2018 de 19:17 à 19:19\nSurentez ar rederien war varc'h-houarn


Pajenn:Le Gonidec - Bibl Santel pe Levr ar Skritur Sakr, eil levr.djvu/519 - Wikimammenn\nPajenn:Le Gonidec - Bibl Santel pe Levr ar Skritur Sakr, eil levr.djvu/519\nlôd anézhô oc’h en em zaéla, hag hén̄ a glaské lakaad ar péoc’h étré-z-hô, hag a lavaré : Tudou, breûdeûr oc’h, pérâg en em grôzit-hu ann eil égilé ?\n27. Hôgen ann hini a grôzé hé nésa a bellaaz anézhan̄, ô lavarout : Piou en deûz da lékéad da brin̄s ha da varner war-n-omp.\n28. Ha na fell kéd d’îd va laza, é-c’hîz ma éc’h eûz lazet déac’h eunn Éjipsian ?\n29. Hôgen Moizez pa glevaz ar gér-zé a dec’haz kuît : hag é oé diavésiad é douar Madian, é péléac’h en dôé daou vab.\n30. Ha goudé ma oé tréménet daou-ugen̄t vloaz, en em ziskouézaz d’ézhan̄ eunn Éal é distrô ménez Sina, é-kreiz tân eur voden leskidik.\n31. Pa wélaz Moizez kémen̄t-sé, é oé souézet-brâz eûz ar péz a wélé, hag ô véza tostéet évid arvesti, é klevaz mouéz ann Aotrou, a lavaré :\n32. Mé eo Doué da dadou, Doué Abraham, Doué Izaak, ha Doué Jakob. Hôgen Moizez a gréné, ha na grédé kéd sellet.\n33. Hag ann Aotrou a lavaraz d’ézhan̄ : Tenn da voutou eûz da dreid ; râg al léac’h é péhini émoud a zô eunn douar san̄tel.\n34. O wélout em eûz gwélet en̄krez va fobl, péhini a zô enn Éjipt ; kleved em eûz hô c’heinvanou, hag ounn diskennet évid hô dieûbi. Deûz ’ta bréman, hag é kasinn ac’hanod enn Éjipt.\n35. Ar Moizez, péhini hô doa dinac’het, pa léverjon̄t : Piou en deûz da lékéad da brin̄s ha da varner ? Hen-nez a zô bét kaset gan̄d Doué da brin̄s ha da zieûber dré zourn ann Éal, a oa en em ziskouézed d’ézhan̄ er vôden.\n36. Hen-nez eo hô lékéaz da zon̄d er-méaz, oc’h ôber burzudou hag arouésiou é douar ann Éjipt, er môr Rûz, hag enn distrô é-pâd daou-ugen̄t vloaz.\n37. Hen-nez eo ar Moizez-zé, péhini en deûz lavaret da vugalé Israel : Doué a lakai da zével é-touez hô preûdeûr eur Profed ével-d-oun ; sélaouit-hén̄.\n38. Hen-nez eo a oé enn Iliz enn distrô gan̄d ann Éal, pehini a gomzé out-han̄ é ménez Sina, ha gan̄d hon tadou : hén̄ eo en deûz bét ar geriou a vuez évid hô rei d’é-omp.\n39. Hon tadou na fellaz két d’ézhô sen̄ti out-han̄ : hôgen hé bellaad a réjon̄t, hag é tistrôjon̄t a galoun enn Éjipt.\n40. Hag é léverjon̄d da Aaron : Gra d’é-omp douéou hag a gerzô enn hor raok ; râg ar Moizez-zé péhini en deûz hon tennet euz a zouar ann Éjipt, na ouzomp két pétrâ eo deûed da véza.\n41. Hag é réjon̄d eul leûé enn deisiou-zé, hag é kennigchon̄t eunn anéval d’ann idol, hag en em laouénéchon̄t é labour hô daouarn.\n42. Hôgen Doué a zistroaz diout-hô, hag hô lézaz da zervicha armé ann Én̄v, é-c’hîz ma éo skrivet é levr ar Broféded : Tî Israel, ha kenniged éc’h eûz-té d’in sakrifisou hag anévaled enn distrô é-pâd daou-ugen̄t vloaz ?\n43. Ha c’houi hoc’h euz kéméret telt Molok, ha stéren hô Toué Remfam, skeûdennou péré hoc’h euz gréat évid hô azeûli. Dré-zé é kasinn ac’hanoc’h enn tû all da Vabilon.\n44. Hon tadou hô doé enn distrô telt ann desténi, ével m’en doa Doué, ô komza out Moizez, gourc’hémennet d’ézhan̄ hé ôber hervez ann doaré ma en doa gwélet.\n45. Hag hon tadou ô véza hé géméret, a gasaz anézhan̄ gan̄t-hô, dindân rénadur Jézuz é perc’henniez ar vrôadou, péré a gasaz Doué a-ziaraog hon tadou, bété deisiou David,\n46. Péhini a gavaz trugarez dirâk Doué, hag a c’houlennaz out-han̄ ma helljé sével eunn telt da Zoué Jakob.\n47. Hôgen Salomon eo a zavaz eunn ti d’ézhan̄.\n48. Koulskoudé ann Uc’héla na choum kéd enn templou gréat gan̄d daouarn ann dûd, e-c’hîz ma lavar ar Profed :\n49. Ann Én̄v eo va c’hador, hag ann douar skabel va zreid. Pé dî a zafod d’in, émé ann Aotrou ? Ha pé léac’h a hellfé béza da arzaô d’in ?\n50. Ha n’eo két va dourn en deûz gréat kémen̄t-se ?\nAdtapet diwar « https://br.wikisource.org/w/index.php?title=Pajenn:Le_Gonidec_-_Bibl_Santel_pe_Levr_ar_Skritur_Sakr,_eil_levr.djvu/519&oldid=155129 »\nKemmoù diwezhañ degaset d'ar bajenn-mañ d'an 11 Kzu 2019, da 17:38.


18 Mezheven 2017\nE-ser devezhioù ar Glad Bro hag ar Milinioù – Tem 2017 : «Enoromp kevret glad ar maezioù » - en ho ped Pluvigner-Patrimoines d'ur pred Rost-er- Forn hag a vo rostet e forn Kêrihuelloù. Merenn a vo servijet dindan an deltenn. Oc'hpenn an dra-se e vo kinniget àr an dachenn un diskouezadeg gouestlet da fornioù ar maezoù bet savet a gentizh-kaer get teir studiourez é tonet a Skol Uhel an Arzoù hag an Design (ESAD) lec'hiet e Orleans. Evit derc'hel lec'h doc'h taol, goulenn e ti Golvan, boser e ru ar Fetan pe er stal bokedoù An Henanff, Gwennaëlle Fleurs, àr blasenn Mikel. Er gober hep trereniñ re : ne vo ket degemeret tud en tu arall d'an niver merchet.\nDiskouezadeg digor adalek 10e. Merenn : adalek kreisteiz hanter.\nMonet e darempred ha derc'hel e blas :\nPostel : michel.tatard1@free.fr


Brezel an Inizi Maloù - Wikipedia\nBrezel an Inizi Maloù\nBrezel an Inizi Maloù, e 1982.\nBrezel an Inizi Maloù (e saozneg Falklands War; e spagnoleg Guerra de las Malvinas pe Guerra del Atlántico Sur), zo ur brezel hag a c'hoarvezas e 1982 etre ar Rouantelezh Unanet hag Arc'hantina. Bec'h aoa savet diwar-benn sovereniezh Inizi Maloù, Georgia ar Su hag Inizi Sandwich ar Su, a zo e su ar Meurvor Atlantel, er reter da aod Arc'hantina.\nKroget e oa ar brezel d'an 2 a viz Ebrel 1982, pa voe aloubet Inizi Maloù ha South Georgia gant arme Arc'hantina. Ul lestraz saoz a voe kaset gant gouarnamant ar Rouantelezh Unanet da adkemer an inizi.\nAdtapet diwar « https://br.wikipedia.org/w/index.php?title=Brezel_an_Inizi_Maloù&oldid=1654917 »\nKemmoù diwezhañ degaset d'ar bajenn-mañ d'an 1 Eos 2015, da 08:06.


"Open the border", film nevez Mikael Baudu, skignet e salioù ha war France 3 - Keneildedoù kurd Breizh\n12 October 2017 26 September 2020 Filmoù, Open the border\nMiz C’hwevrer 2016. Evit an dekvet gwech e klask Saif, Seve ha Tarik treuziñ mor Ege. Ar wech-mañ e vo an hini mat. Ur sizhun goude e tegouezhont en Idomeni war an harzoù etre Bro-C’hres ha Makedonia. 14 000 repuad zo berniet aze dindan teltennoù dister en desped d’ ar glav hag er yenijenn. Torret eo o huñvre en Europa gant ar gwirvoud kalet. E-pad mizioù e rankint bevañ er stuz diasur-se kalonekaet gant ur youl dir : tremen en tu-hont d’an harzoù. Aze ’mañ e-tal kichen a-dreñv renkennadoù orjal dreinek. Gwelet o deus ar Yezidied yaouank o buhez cheñch penn da benn pa voe taget o c’hêriadenn gant Daesh e Miz Eost 2014. N’o deus mui nemet ur pal abaoe : mont da gaout Bro-Alamagn evit kregiñ eno gant ur vuhez nevez, pell diouzh lec’hioù al lazhadeg he deus skoet o fobl, o c’herent, o mignoned. Staget int gant ur veaj dañjerus, o vevañ en ur stad mantrus, o tremen alies e-kichen ar marv, o kavet war o hent ar pep gwellañ hag ar pep gwashañ, brokusted an dud a-youl-vat ha c’hoantegezh an drafikerien.\nSkignet war France 3 Breizh d’an 21 a viz Here da 11 e e Bali Breizh.\nEr salioù :\n20/10 8 e gm Besançon Le Scènacle 6,rue de la Vieille monnaie\n21/10 6 e gm Lanniliz Sal La Nuit de noces\n05/11 3 e gm Plouvian La Forge\n06/11 8 e30 gm Gwengamp Sinema les Baladins\n06/11 8 e30 gm Lechiagad sal Kroaz Malo\n10/11 8 e gm Plougastell-Daoulaz mediaoueg Anjela Duval\n15/11 8 e30 gm Kawan Ti ar Vro\n18/11 10 e Plouzane Kreizenn sevenadurel\n24/11 8 e30 gm Skaer egorenn Youenn Gwernig\n26/11 4 e gm Nevez Sal ar Gouelioù\n01/12 8 e30 gm Roazhon MIR, 7 kae Chateaubriand\nKurdistan, Huñvreal an Nevez-Amzer a vo skignet ivez e Besançon d’an 22 a viz Here da 5 e gm, sal Proudhon.


Eil pennad — XI - Wikimammenn\nEil pennad — XI\nR. Prud’homme, 1903 (p. 35-36)\n◄ Hinienno klanv. — Ar chapel. — An nozvez gentan Re nebeut ha re a dour. — Ugent auter Eur begad. — Pell deuz an douar ►\nRe nebeut ha re a dour. — Ugent auter\nD’ar yaou, an 29 a Est. — ’Benn 2 h. 1/2 ec’h on dihun, ha goude, gant an domder hag ar c’houezour, n’on ken ’vit kousket. Re hir e kavan ’n amzer ; ha me e-traou wardro peder heur hanter. Kazi taken dour ebed ’barz ar pod-goalc’h. Mont a ran ’ta da glask pautr an dour, ha pa ’m eus kavet ’nean, e tistroan d’am c’hamprik. « Hola, Herri ! emeon. Dour aoalc’h, ar wech-man ! ha re a dour ! N’eo ket hepken da gargan ar pod a dour dous am euz ezom euz ar mevel, mes dreist-holl, da skarzan an dour sall a c’holo breman leur ar gambr. »\n’Toue, sur, eves-man eo bet kont. Al lukanik hon doa lezet anean digor epad an noz evit kaout eun tammik ær fresk : mes wardro pemp heur, ’vel ma rer bep beure, e oa bet goalc’het ha skubet ar pont gand dour mor hag o doa redet bannac’ho mad en hon c’habinen dre doull al lukan.\nKentan a ran, eo lemel euz an dour ar pakajo, ar boto hag an treo-all evit o harz da vean re c’hlebiet, ha, goude, e c’hortozan ken an nefo achuet ar mevel da skarzan an dour ha da dizec’han leur ar gambr. Neuze ec’h achuan me ive d’en em gempenn, hag e tec’han a-kwit evit lezel plas gant an daou all da zevel d’o zro, d’en em oalc’hi ha d’en em wiskan ; ken enk eo al leur ken nan hell ket daou ober ze war eun dro.\nD’ar chapel e pignan dioustu, ha goude bean servijet an oferen d’eur belek, e savan me ma-hunan ouz an auter. Ugent auter vihan a zo fichet ouz ar gleud a ra an dro d’ar vatimant, ha bep-hini he stern ganti : rak-se, daoust d’imp da vean 130 belek ’barz ar pelerinaj, ec’h helfomp holl oferennan aboue 4 heur beteg 8 heur. Ya, nemet an deio e vo re rust ar mor hag e vranskello re ar vatimant ; ya c’hoaz, nemet an deio e vefer klanv, ’pez a digoueo gant meur a hini.\nHirio da vihanan, pac’h on-me yac’h-pesk ha pa na n’euz riskl ebed evidon da vean distroaded, e c’hellan, gant eur galon dinec’h, kinnig d’an Au. Doue kentan sakrifis a zo digoueet d’in kinnig d’ean war ar mor.\n’Benn ’zo fin d’am oferen e ver krog gant an oferen a ve laret bep beure da 6 h. 1/2 ouz an auter-vraz dirag ar belerined ; na ’man ket war gan, mes ’keit ’ma pad, e ve kanet eun dra bennag. Da harpan ar mouejo, a zo eun harmonium, hag unan kre, barrek da vougan trouz ar mor.\nAdtapet diwar « https://br.wikisource.org/w/index.php?title=Eil_pennad_—_XI&oldid=104201 »\nKemmoù diwezhañ degaset d'ar bajenn-mañ d'an 13 Gou 2017, da 16:28.


Buhez ar Zent. pages 526, 527. Encyclopédie Marikavel.\npages 526, 527\nEn navet kantved, ar Slaved a zave eur rouantelez, être ar zav-heol hag ar c'huz-heol, distag diouz hini Charlemagn ha diouz hini impalaered Konstantinopl.\nDoue a zibabas daou vreur, Sirill ha Method, evit mont da gas d'eze sklerijen ar fe. Ganet oant en Thesalonik, a dud a ouenn vras, en penn kentan an navet kantved. Mont a rejont o-daou da studian da Gonstantinopl. Ar c'hosan a zeskas ken mat ma oe lezhanvet ar « Filozof ».\nEr bla 847, e teuas kannaded eus bro ar C'hazared da Gonstantinopl da c'houlenn eur misioner kristen.\nAr C'hazared a oa o chom er c'hreiste eus ar Rusi, hag , a heuilhe eur relijion tennet, tamm eus hini ar Judevien ha tamm eus hini ar Vuzulmaned.\nAn impalaer Mikêl III a zibabas Sirill da vont gante. Goude bezan daleet eur pennad en Kerson, elec'h ma kavas relegou sant Klemant, e valeas dre vro ar C'hazared, eus an eil penn d'egile, hag e c'honezas eun niver bras a dud d'ar fe gristen. Distrei a reas neuze da Gonstantinopl.\nEr bla 863, an daou vreur a yeas d'ar Moravi. Hadan rejont drezi had ar gwir fe, ha diwan a reas seul buhan-noe'h ma rejont o ofisou hag o frezegennou en yez ar vro, da lavaret eo, en slavoneg. Trei a rejont ive er yez-ze eur pennad mat eus ar Skritur-Zakr (863-867).\nAr pab sant Nikolas a c'hoantaas o gwelet hag o galvas da Rom. Pa zigouezjont, sant Nikolas a oa maro, hag ar pab neve, Adrian II, a yeas d'o diarbenn gant beleien kêr, o digemeras gant kalz a vadelez hag o zakras eskob. Ar visionerien a roas relegou sant Klemant d'ar pab, hag a 'n em zispartias. Sirill a 'n em dennas en eur gouent en Rom, hag eno e varvas, d'ar 4 a viz c'houevrer 869.\nMethod, hanvet da arc'heskob ar Moravi hag ar Pannoni, a zistroas da vro ar Slaved. Arc'heskibien Salzbourg ha Mayanz, ha ne felle ket d'eze e vije kanet ofisou an Iliz en slavoneg, a ziskuilhas anezan d'ar pab Yan VIII.\nMethod a deuas da Rom evit en em zifean. Yan VIII a oe ken laouen o klevet an abostol o tisplegan ar pez en devoa grêt, ma skrivas da brins ar Moravi, evit meuli fe yac'h an arc'heskob.\nMethod a brezegas ive er Pannoni, er Bulgari, en Dalmasi, er C'harinti, a vadezas duk ar Bohem, Borsiwog, hag e bried, santez Ludmill, a oe lazet divezatoc'h gant he merc'h-kaer, ar baganez Drahomer.\nDarn a lavar ec'h eas betek ar Pologn. Distrei a reas adarre d'ar Moravi, elec'h ma savas arc'heskopti Kiev. Goude e teuas da Rom da welet ar pab, hag er gêr-ze e varvas er bla 885. E gorf a oe sebeliet gant hini e vreur, en iliz Sant-Klemant.\nSirill ha Method eo patroned ar Slaved. Leon XIII a c'hourc'hemennas ober o gouel dre ar bed holl.\nJezuz a lavare d'e ziskibien :\n« Setu e kasan ac'hanoc'h evel oaned e touez ar bleizi.\n» Ma 'c'h et en eur gêr elec'h ne vefec'h ket digemeret, et dre ar ruiou ha lavaret :\n« Hijan reomp ouzoc'h ar boultren eus ho kêr, zo stag ouz hon zreid; koulskoude, gouezet e tosta rouantelez Doue. »\n» En gwirione, m'hen lavar d'ec'h, pardonet e vezo kentoc'h da Sodom, en de-ze, eget d'ar gêr-ze\n» An neb a selaou ac'hauoc'h a selaou ac'hanon; hag an neb a zispriz ac'hanoc'h a zispriz ac'hanon. Hogen, an neb a zispriz ac'hanon a zispriz an hini en deus ma digaset. »\nSANT LUKAS. Xct PENNAD.


Stumm eus an 8 Kzu 2012 da 14:07\n272 okted ouzhpennet , 8 vloaz zo\nStumm eus an 8 Kzu 2012 da 13:58 (kemmañ)\nStumm eus an 8 Kzu 2012 da 14:07 (kemmañ) (dizober)\n===Orin e familh=== ▼\n== [[Eil Brezel-bed]] ==▼\nMarcel-Maurice Bigeard a zo mab da Charles Bigeard (1880-1948), heñcher e kompagnunezh hentoù houarn ar reter, ha da Marie-Sophie Ponsot (1880-1964).▼\nAr 6 a viz Genver 1942, e timezas gant e vignonez bugaleaj, Gabrielle Grandemange (Toul, 5 a viz Du 1919- 4 a viz Gouere 2011). Eurediñ a rejont e-kerzh ar brezel etre tec'hadenn Marcel Bigeard eus Alamagn hag a-raok e vefe aet kuit da harz-lammer e-barzh ar strouezh.▼\nUr bugel o deus anvet Marie-France, ganet an 13 a viz C'hwevrer 1946. Gaby Bigeard a varvas ar 4 a viz Gouere 2011 e [[Toul]] abalamour d’ur c’hleñved hirbadus.▼\nGoude bezañ labouret 6 vloaz er Société Générale evel un implijad er bank, e-keit ma talc’he da zeskiñ ober boks, e krogas Marcel Bigeard gant e servij soudard e [[Haguenau]] e-barzh an 23de rejimant troadeien kreñvlec'h. Soudard eil klas e oa e miz Gwengolo 1936, dieubet e oa eus e endalc'hioù gant ar grad a benngaporal e miz Gwengolo 1938.== [[Eil Brezel-bed]] ==▼\n▲== =[[Eil Brezel-brezel bed]] ===\nEl Linenn Maginot e oa bet e 1939, evel serjant. Tapet e voe gant an Alamaned e miz Mezheven 1940 met dont a reas da vont kuit. En takad dieub e voe neuze, en [[Afrika]], gant al lu trevadennel. Ofiser an [[FFI]] e voe da c'houde.\nE miz Here [] ez eas di da gentañ ha distro e voe en [[Indez-Sina]] e miz Gouere []. E emgann [[Diên Biên Phu]] e voe.\nAdalek [] e voe en [[Aljer]] evit talañ ouzh [[Larbi Ben M'hidi]] ha [[Yacef Saadi]]. E miz Meurzh e ve kaset da menezeier [[Blida]] ha kemer a reas perzh e koulzadoù "Atlas" hag "Agounnenda". E-pad an hañv e voe paket 90 % eus stourmerien an [[FLN]] gant e soudarded.\nE miz Kerzu [] e voe e [[Saida]] en [[Orania]]. En em gavout a reas gant [[De Gaulle]] d'ar [[27 Eost]] [] hag e penn sektor [[Ain-Sefra]] e voe lakaet, 15 000 soudard dindanañ . Kaset e voe da Oran goude [[poutch Aljer]] e [] : ne dapas ket perzh e itrikadennoù ar jenelared avat.A-raok ar brezelAr 25 a viz Here, ec’h eas Bigeard a kemer penn an 3de BPC e Constantine en [[Algeria]]. An 21 a viz C'hwevrer, ar batailhon, deuet da vezañ an 3de RPC, a seven ar c'hentañ oberiadenn dre biñsaskell en istor, e-kerzh oberiadenn 744 e Kabylie. Ar 16 a viz Mezheven 1956, e Nementchas, e voe gloazet Bigeard en e gof. Advroet e voe da Vro-C’hall, medalennet14 a viz Gouere 1956 gant ar president Coty hag e resevas ar blakenn a "ofiser meur al lejion a enor ". Distroet en [[Aljeria]], e voe gloaziet ar 5 a viz Gwengolo en e avu hag en humerus.\n=== [[Brezel Alje]] ===▼\n▲===Orin e familh===\n▲Marcel-Maurice Bigeard a zo mab da Charles Bigeard (1880-1948), heñcher e kompagnunezh hentoù houarn ar reter, ha da Marie-Sophie Ponsot (1880-1964).\n▲Ar 6 a viz Genver 1942, e timezas gant e vignonez bugaleaj, Gabrielle Grandemange (Toul, 5 a viz Du 1919- 4 a viz Gouere 2011). Eurediñ a rejont e-kerzh ar brezel etre tec'hadenn Marcel Bigeard eus Alamagn hag a-raok e vefe aet kuit da harz-lammer e-barzh ar strouezh.\n▲Ur bugel o deus anvet Marie-France, ganet an 13 a viz C'hwevrer 1946. Gaby Bigeard a varvas ar 4 a viz Gouere 2011 e [[Toul]] abalamour d’ur c’hleñved hirbadus.\n▲Goude bezañ labouret 6 vloaz er Société Générale evel un implijad er bank, e-keit ma talc’he da zeskiñ ober boks, e krogas Marcel Bigeard gant e servij soudard e [[Haguenau]] e-barzh an 23de rejimant troadeien kreñvlec'h. Soudard eil klas e oa e miz Gwengolo 1936, dieubet e oa eus e endalc'hioù gant ar grad a benngaporal e miz Gwengolo 1938.\nGoude 4 miz e Toul, e tistroas da Alje daren rann Saida en bro Oran ar 25 a viz Genver 1959. Bez’ e oa neuze 5 000 den dindan e urzhioù.\nAdtapet diwar « https://br.wikipedia.org/wiki/Dibar:MobileDiff/1375875 »


An Odysseia (henc'hresianeg Ὀδύσσεια, Odysseia) zo unan eus an daou veurgan henc'hresianek lakaet war gont Homeros, ur barzh dall, hervez an hengoun. Savet e vije bet goude an Ilias, an oberenn all lakaet war gont ar barzh, e diwezh an VIIIvet kantved kt JK, un tu bennak en Ionia, da lâret eo en arvor Anatolia a oa annezet gant Henc'hresianed d'ar c'houlz-se. Kontet eo da vezañ unan eus brasañ pennoberennoù al lennegezh er bed ha, gant an Ilias, evel unan eus an div varzhoneg pennañ e sevenadur Europa.\nLennet e vez c'hoazh an oberenn e gresianeg Homeros ha troet eo bet en ur bern yezhoù en-dro d'ar bed, nemet e brezhoneg n'eo ket avat. Savet e oa ar varzhoneg orin dre gomz gant un aoidos (barzh meurzanevellek/kaner), pe marteze gant ur rapsod (kaner gwerzennoù a-vicher), ha graet e oa da vezañ kanet da gentañ-penn ha n'eo ket da vezañ lennet. Munudoù arz ar barzh hag an doare ma teuas e oberenn da vezañ skrivet e stumm ul levr zo danvez divizoù dibaouez etre al lenneien. Savet e oa an Odysseia en ur yezh varzhoniel. 12 110 linenn heksametr daktilek zo en e stumm skrivet, rannet e 24 kan.\nRannet e oa an Odysseia e 24 c'han pell goude he savidigezh. Ne oa ket graet c'hoazh war ar papiruz koshañ eus an Odysseia, skrivet en IIIe kantved kt JK. Savet e oa ar framm-se gant skiantourien Aleksandria moarvat. An displegoù kozh diwar-benn an oberenn, da lâret eo ar skolioù da Homeros ha displeg Eustatios dreist-holl, o deus titloù evit lodennoù an istor na glotont ket atav gant ar rannadur e kanoù, met kentoc'h gant pennadoù berroc'h pe da strolladoù darvoudoù. Victor Bérard en deus implijet an titloù-se da sevel e embannadur eus an Odysseia.\nAdtapet diwar « https://br.wikipedia.org/w/index.php?title=Odysseia&oldid=1976361 »


Setu ar poz stur evit ar vanifestadeg a vo graet d'ar 24 a viz Here 2015 e Karaez diwar intrudu Kevre Breizh ez eo ezel div yezh Breizh anezhañ. Amañ dindan e lakaomp ar skrid embannet war ar follenn-nij. Emañ da bellgargañ ha testenn an displegadenn gelaouiñ ivez e dibenn ar pennad-mañ. Ur statud e ...\nKenavo Jean-Yves Cozan\nUnan eus ar re brudetañ e oa Jean-Yves Cozan er stourm evit ober eus Breizh ur vro greñv, modern ha lorc'h enni gant he identelezh. Rentañ a ra div yezh Breizh enor d'ar politikour-se en deus gouezet lakaat e vennozhioù evit mad ar brezhoneg ha sevenadur Breizh da dalvezout. Aet eo digant Breizh una ...


Kyme - Wikipedia\nKyme (en henc'hresianeg Κύμη, Kumê) a oa ur geoded c'hresian eus Ionia (Azia-Vihanañ), en aod Aiolis, 40 km e norzh Smirn, e-lec'h m'emañ kêr Nemrut e Turkia bremañ. Sellet e oa outi evel unan eus o 12 keoded vrasañ gant annezidi Aiolis.\nHervez an hengoun, Pelops a savas anezhi e-pad e zistro etrezek Peloponnesos. Dont a rafe anv ar geoded diouzh un Amazonenn, alese e lesanv Amazoneion. Skrivagner dianv ur Vuhez Homeros a ra anezhi al lec'h ma oa ganet ar barzh. Hervez Strabon e voe savet ar geoded gant Gresianed a orin eus bro an Termopiloù, pa oant o tistreiñ eus Brezel Troia.\nTrevadennerien loc'het eus ar geoded-se a gemeras perzh e savidigezh Cuma en Italia.\nTremen a reas ar geoded dindan ar Bersed. Rediet e oa da reiñ listri da Zarius Iañ e -512, ha da Kserses Iañ e -480. Perzh a gemeras goude e Kevre Delos evit pemp talant, ur sammad bras. E-doug ar prantad hellenistek hag an Impalaeriezh roman e oa ur geoded didrouz ha divrud. Sez un eskobiezh e voe.\nAdtapet diwar « https://br.wikipedia.org/w/index.php?title=Kyme&oldid=1815954 »\nDernière modification le 17 Kzu 2018, à 01:49\nKemmoù diwezhañ degaset d'ar bajenn-mañ d'an 17 Kzu 2018, da 01:49.


Charles Cornwallis, 1añ markiz Cornwallis, ezel eus ar Most Noble Order of the Garter hag eus Her Majesty's Most Honourable Privy Council, ganet d'an 31 a viz Kerzu 1738 e Londrez (Grosvenor Square) hag aet da anaon d'ar 5 a viz Here 1805 en India, Beskont Brome etre 1753 ha 1762, anavezet evel ar c'hont Cornwallis etre 1762 ha 1792, a oa un ofiser e lu Rouantelezh Breizh-Veur hag ur melestrour trevadennel.\nEr Stadoù-Unanet pe er Rouantelezh-Unanet e vez dalc'het soñj anezhañ evel unan eus ar jeneraled saoz e-pad Brezel dieubidigezh ar Stadoù Unanet. E godianidigezh e 1781 d'un nerzh Gall-Amerikan e-pad Seziz Yorktown a roas lamm da lod eus an obererezhioù brezel e Norzhamerika.\nServijet en doa ivez evel gouarnour sivil ha milourel en Iwerzhon hag en India; en div vro e tegasas kemmoù anat, gant skrid-emglev an unvaniñ en Iwerzhon (Act of Union in Ireland), hag ar C'hod Cornwallis kement hag an trevadenniñ dibad en India.\nGanet en ur familh noblañs ha desavet en Eton ha Cambridge, Cornwallis a emezelas el lu e 1757, gwelet a raio an dachenn brezel e-pad Brezel Seizh Vloaz. Pa varvas e dad e 1762 e teuas da vezañ Earl Cornwallis hag e voe degemeret en House of Lords. Adal 1766 betek 1805 e voe koronal er 33rd Regiment of Foot. Goude-se e welas tachennoù emgann Brezel dieubidigezh ar Stadoù-Unanet adal 1776. Bez e voe eno enaouer d'al lañs gant ar British Army e-pad meur a gampagn, e 1780 e roas un drouglamm drastus d'al lu stadunanat e-pad emgann Camden pa voe flastret lu su ar Stadoù-Unanet.\nCharles Cornwallis ha Breizh[kemmañ | kemmañ ar vammenn]\nE-pad Emgann Camden, nerzhioù Charles Cornwallis, dreist-holl ar varc'hegerien, en em gavas e-tal lejion Armand Tuffin ar Roueri. En desped da galonegezh al lejion ne voe ket gallet eilpennañ an traoù e-pad an emgann.\nAdtapet diwar « https://br.wikipedia.org/w/index.php?title=Charles_Cornwallis&oldid=1996326 »\nKemmoù diwezhañ degaset d'ar bajenn-mañ d'an 30 Mae 2022, da 13:07.


Genes 1, Ar Bibl Santel (Jenkins) 1897 (JEN1897) | The Bible App\n1Er pen kenta Doue a grouaz an env hag an douar.\n2Hogen an douar a oa goullo ha noaz, hag an devalijen a oa var-c’horre an dounder, ha Spered Doue a chournije a-uz an doureier.\n3Ha Doue a lavaraz: Ra vezo ar sclerijen; hag e savaz ar sclerijen.\n4Ha Doue a velaz e oa mad ar sclerijen; ha Doue a zispartiaz ar sclerijen diouz an deva-lijen.\n5Ha Doue a hanvaz ar sclerijen, deiz; hag e c’hanvaz an devalijen, noz. Hag e oe eun abardaez, hag e oe eur mintin; hennes a oe an dervez kenta.\n6Neuze Doue a lavaraz: Ra vezo eun oabl etre an doureier, ha ra vezo dispartiet an doureier diouz an doureier.\n7Ha Doue a reaz an oabl, hag a zispartiaz an doureier a zo dindan an oabl diouz ar re a zo a-uz an oabl; hag e oe great evel-se.\n8Ha Doue a hanvaz an oabl, env. Hag e oe eun abardaez, hag e oe eur mintin; hennes a oe an eil dervez.\n9Neuze Doue a lavaraz: Ra zeuio an doureier a zo dindan an env d’en em zastum en eul leac’h hepken, ha ra zeuio an douar seac’h d’en em ziskouez; hag e oe great evel-se.\n10Ha Doue a hanvaz al leae’hiou seac’h, douar, hag a roaz d’an doureier dastumet an hano a vor; ha Doue a velaz e oa mad kement-se.\n11Neuze Doue a lavaraz: Ra zeuio an douar da rei yeot glaz, louzou hag had enhe, gwez-frouez ha frouez enhe hervez ho wenn, hag a vezo ho had enhe ho-unan var an douar; hag e oe great evel-se.\n12Hag an douar a daolaz yeot glaz, louzou hag ho had enhe hervez ho wenn, ha gwez-frouez ha frouez enhe, pep frouezen o tougen had hervez he wenn; ha Doue a velaz e oa mad kement-se.\n13Hag e oe eun abardaez, hag e oe eur mintin; hennes a oe an trede dervez.\n14Neuze Doue a lavaraz: Ra vezo goulaou e bolz an envou, evit dispartia an deiz diouz an noz, evit beza siniou hag evit merka an amze-riou, an deiziou hag ar bloaveziou;\n15ha ra zervichint da choulou e bolz an envou evit sclerijenna an douar; hag e oe great evel-se.\n16Ha Doue a reaz an daou choulaouer braz; ar goulaouer braz evit rên var an deiz, hag ar goulaouer bihan evit rên var an noz; ober a reuz ive ar stered.\n17Ha Doue a lakeaz anezlie e bolz an env evit sclerijenna an douar;\n18hag evit rên var an deiz ha var an noz, hag evit dispartia ar sclerijen diouz an devalijen; ha Doue a velaz e oa mad kement-se.\n19Hag e oe eun abardaez, hag e oe eur mintin; hennes a oe ar bevare dervez.\n20Neuze Doue a lavaraz: Ra zeuio an doureier da rei en abondans loened beo; ha ra zeui lapoused da nijal a-uz d’an donar dindan bolz an env.\n21Ha Doue a grouaz ar pesked braz hag an holl anevaled beo ho deuz galloud da finval, peb hini anezhe hervez he wenn, leiz an doureier, ha peb lapous askellec, hervez he wenn; ha Doue a velaz e oa mad kement-se.\n22Ha Doue a vennigaz anezhe, en eur lavaret: Creskit, ha dalc’hit da greski an niver ac’hanoc’h ha cargit doureier ar mor, ha ra zeuio al lapou-sed da greski meurbed an niver anezhe var an douar.\n23Hag e oe eun abardaez, hag e oe eur mintin; liennes a oe ar bempved dervez.\n24Neuze Doue a lavaraz: Ra zeuio an douar da rei loened beo, hervez ho wenn, loened-craon, amprevaned hag anevaled gwez an douar, peb hini anezhe hervez he wenn; hag e oe great evel-se.\n25Ha Doue a reaz an anevaled euz an douar hervez ho wenn, al loened-craou peb hini anezhe hervez he wenn, hag holl amprevaned an donar peb hini hervez he wenn; ha Doue a velaz e oa mad kement-se.\n26Neuze Doue a lavaraz: Greomp an den diouz hon imach, henvel ouzomp, ha ra vezo mestr var pesked ar mor ha var lapoused an env, var al loened, ha var an douar holl, ha var an amprevaned a zo o ruza var an douar.\n27Ha Doue a grouaz an den diouz he imach; hen croui a reaz diouz imach Doue; croui a reaz anezhe goaz ha maouez.\n28Ha Doue a vennigaz anezhe; ha Doue a lava-raz dezhe; Creskit, ha dalc’hit da greski an niver ac’hanoc’h, ha cargit an douar, ha lakit an douar da blega d’ehoc’h, ha bezit mestr var ar pesked euz ar mor, ha var al lapoused euz an env, ha var gement loen a finv var an douar.\n29Ha Doue a lavaraz: Setu em euz roet d’ehoc’h peb louzaouen o tougen had var an douar, ha peb gwezen hag a zo enhi frouez o tougen had; ar re-ze a vezo boued d’ehoc’h.\n30Ha d’an holl anevaled euz ar maeziou, ha d’an holl lapoused euz an envou, ha da gement tra a finv var an douar hag a zo buez enhan, em euz roet peb yeoten c’hlaz evit magadurez; hag e oe great evel-se.\n31Ha Doue a velaz kement hen doa great, ha setu e oa kement-se mad meurbed. Hag e oe eun abardaez, hag e oe eur mintin; hennes a oe ar c’houec’hved dervez.\nVind meer uit oorAr Bibl Santel (Jenkins) 1897\nVerken Genes 1 se verse


Pajenn:Koñchennoù eus Bro ar Ster Aon.djvu/152 - Wikimammenn\nPajenn:Koñchennoù eus Bro ar Ster Aon.djvu/152\nma strink anezi war an diaoulou a oa oc’h ober jabadao en tu-all.\nKripi Gornek a zo lostek ouz e welout hag a zeu d’e gavout en eur grena :\n« Petra ’faot d’eoc’h ? »\n« Breur roue Gorre-ar-Ster a rankan da gaout. »\n« ’Touez—touez gant an holl aze emañ. Dibabit an hini a glaskit. »\nHa Magetpell a sell ouz an dud. Ouspenn daou-ugent a zo gant bep a zant marc’h pep hini.\n« Gant aon da fazia gant va zaol, e kasan anezo holl ganin. Ar roue, ’michañs, a anavez e vreur, hag ar re-all a c’hello distrei amañ. »\nHag e laka an daou-ugent dirazañ, hag e kas anezo araozañ betek palez ar roue, evel m’en divije kaset eur vandenn deñved. Pa ’z eo digouezet, e c’halv ar roue :\n« Aotrou Roue, » emezañ, « choazit ho preur er vandenn aze ; bep a zant marc’h en deus pep hini eus an daou-ugent-mañ. »\nAr roue ouz o gwelout a sav aon gantañ, hag a lavar da Vagetpell o c’has en-dro. Hemañ a grog en e vaz hag a sko warno endra ’c’hell, ha me ’lavar d’eoc’h ne voe ket hir an abadenn. Holl e redjont d’an ifern, ha d’an daoulamm c’hoaz.\nHag ar roue da gavout ar sorser :\n« N’out ket evit rei da Vagetpell, » emezañ, « eun dra ha n’eo ket gouest da ober. Warc’hoaz eta e vezi dibennet ! »\n« Eun dra-all c’hoaz, Aotrou Roue. »\n« Mat. Unan a zaou : te pe Vagetpell a rank mervel ! Ma c’hounez e vezo ret d’in rei d’ezañ n’ouzon dare pet sac’had aour, ha va merc’h da bried war ar marc’had. »\n« Warc’hoaz-vintin, livirit d’ezañ disec’ha… »\n« Adarre gant disec’ha ! Kollet out eta, peogwir ne gavez seurt ebet ken. »\n« C’hoant laza anezañ eo am eus an taol-mañ. Livirit d’ezañ disec’ha an eienenn a zo dirak ho kastell. Gwazed ho pezo e-kichen, ha pa vezo Magetpell e-tal an eienenn, int a daolo eur maen-milin war e benn, ha lazet e vezo pe ez in d’en em grouga. »\nAntronoz e lavar ar roue da Vagetpell :\n« Kae da zisec’ha an eienenn a zo dirak va zi. Pa vezo\nAdtapet diwar « https://br.wikisource.org/w/index.php?title=Pajenn:Koñchennoù_eus_Bro_ar_Ster_Aon.djvu/152&oldid=148403 »\nKemmoù diwezhañ degaset d'ar bajenn-mañ d'an 23 Kzu 2018, da 19:15.


Tír na nÓg (kelaouenn) - Wikipedia\nTír na nÓg (kelaouenn)\nTír na nÓg a oa da gentañ ur gelaouenn divyezhek renet gant Ronan Huon ha Pol Gouriereg, genidik eus Bubri, e Bro-Ereg, a oa bet ezel eus Strollad Broadel Breizh e-pad ar brezel, hag a oa bet o ren ur prantad studi e Skol-veur Bonn, e-pad ar brezel ivez. D'ar c'houlz-se, e 1945, en doa kavet Pol Gouriereg ur gourc'hwel e Prefeti Roazhon, ha diwar ar gourc'hwel-se en doa gellet tennañ un tammig kelaouenn gallek-brezhonek, war liestenner ar Prefeti end-eeun; Ronan Huon a rae war-dro al lodenn vrezhonek.\nNe badas ket pell ar gelaouenn en he stumm kentañ, a rae gant ar peurunvan (met hep ober gant ar "zh"). Degemeret e voe ar peurunvan leun er rummad nevez eus Tír na nÓg (adalek 1946), diwar skouer "An Avel", ar gelaouenn bolitikel divyezhek a rae Youenn Olier war he zro e peurunvan abaoe dibenn ar bloaz 1945.\nKendeuzet e voe Tír na nÓg e dibenn ar bloaz 1946 gant ar gelaouenn Kened, adalek an niverenn 2 eus ar rummad nevez, ha diwezhatoc'hik, e deroù 1948, gant Al Liamm, deuet da vezañ "Al Liamm - Tír na nÓg".\nAdtapet diwar « https://br.wikipedia.org/w/index.php?title=Tír_na_nÓg_(kelaouenn)&oldid=1839038 »\nKemmoù diwezhañ degaset d'ar bajenn-mañ d'an 14 Mez 2019, da 08:29.


kiriek - Wikeriadur\nkaoz, abeg (da un dra bennak):\n... rak mar doc'h sot, aotrou, me nan on ket kiriek, — (LE, p. 165.)\n— Pardon, emezi, ma breur, ar c'hornandon fall-mañ a zo kiriek. — (Fañch an Uhel, Kontadennoù ar Bobl/2, Al Liamm, 1985, p. 94.)\nkiriek da un dra bennak (darvoud, gwall)\nKiriek eo d' varo ma fried,\nBraoa denjentil ' oa er bed ; — (Fañch an Uhel, Gwerziou Breiz-Izel 1, An Oriant, 1868, p. 454.)\n— Tawet, ma mareones, tawet, n'am c'haketet ket,\nKloaregig ann aotro a zo kiriek d'am c'hlenved (bis). — (Fañch an Uhel, Gwerziou Breiz-Izel 2, An Oriant, 1874, p. 166.)\n— Mar d-on dougeres, goûd a ouzoc'h,\nN'eûs den kiriek d'in nemet hoc'h ; — (Fañch an Uhel, Gwerziou Breiz-Izel 2, An Oriant, 1874, p. 218.)\nHonnes a zo d'imp-ni kiriek\nDa renkout tenna ar billet !...: — (Fañch an Uhel, Gwerziou Breiz-Izel 2, An Oriant, 1874, p. 346.)\nMar wifenn 've 'r C'ham koz euz ma c'hlewet,\nDa varo daou ez eo kiriek ! — (Fañch an Uhel, Gwerziou Breiz-Izel 2, An Oriant, 1874, p. 384.)\nD' sikour sevel ho bugale,\n'Balamour ma 'z on kiriek d'hê ; — (Fañch an Uhel, Gwerziou Breiz-Izel 2, An Oriant, 1874, p. 486.)\nC’hwi, ‘mezañ, ma mestrezig, zo kiriek d’am zourmant, — (Fañch an Uhel, Soniou Breiz-Izel 1, Pariz, 1890, 1971, p. 166.)\nHa d’am marv ez eo kiriek, — (Fañch an Uhel, Soniou Breiz-Izel 1, Pariz, 1890, 1971, p. 308.)\nD’am maleur ez eo kiriek, — (Fañch an Uhel, Soniou Breiz-Izel 1, Pariz, 1890, 1971, p. 310.)\nDilerc'het e oa un tammig merc'hed ar majisian, hag ec'h eas da sellet en e levr da c'hoût petra a oa kiriek da gement-se. — (Fañch an Uhel, Kontadennoù ar Bobl/1, Al Liamm, 1984, p. 71.)\n[...], hag ar priñs a c'houlennas neuze digant e vreur-kaer petra a oa kiriek da se, ha petra a oa an holl kement en devoa gwelet. — (Fañch an Uhel, Kontadennoù ar Bobl/1, Al Liamm, 1984, p. 286.)\nTe zo kiriek da se, ha petra a oa an holl kement en devoa gwelet. — (Fañch an Uhel, Kontadennoù ar Bobl/1, Al Liamm, 1984, p. 286.)\nPetra zo kiriek da varv ar re-mañ ! — (Erwan ar Moal, Pipi Gonto, Kemper, 1925, p. 1908/65.)\nNebeud a dra a vez a-wechou kiriek d'ar grevusa traou ; [...]. — (Ivon Krog, Eur Zac'had Marvailhou, Buhez Breiz, Kemper, 1924, p. 122.)\n— [...], ha lâret eno ec'h eo me a zo bet kiriek da gement fall a zo c'hoarvezet. [...]. — (Erwan ar Moal, Pipi Gonto, Kemper, 1925, p. 164.)\nkiriek da un den da ober un dra\n— Ma ! [...], goulennit digantañ petra zo kiriek d'am zad da vezañ klañv, [...]. — (Fañch an Uhel, Kontadennoù ar Bobl/2, Al Liamm, 1985, p. 133.)\nArnus a valloze neuze, hag a gane pouilh d'e vatez koz, o lâret d'ei e oa kiriek d'an dismegans grêt gant an dud d'ean ha d'e di, ha penôs e lakeje anean da vont da glask e vara. — (Erwan ar Moal, Pipi Gonto, Kemper, 1925, p. 29.)\ngalleg : cause (fr) , responsable (fr) ,\nsaozneg : responsible (en)\nAdtapet diwar « https://br.wiktionary.org/w/index.php?title=kiriek&oldid=281820 »\nKemmoù diwezhañ degaset d'ar bajenn-mañ d'an 18 Gen 2019, da 17:40.


Bevet Pariz emren !\nKawan. Ur forom evit an ekologiezh en tiez-kêr\n“Frankiz, kevatalded, krizder”\nBerzh a ra ar boestoù evit ar babigoù e Bro-Skos\nAccueil / Lec'h / Bro C'hall / Bevet Pariz emren !\nMaxime TOUZE 15 February 2016\nFellout a ra da Anne Hidalgo cheñch statud kêr Bariz evit reiñ dezhi muioc’h a emrenerezh ! Hiziv e oa bet votet mennad teuziñ ar pevar arondisamant kentañ evit ober unan nemetken. A-benn 2020 e vo lakaet da dalvezout. Ne vo nemet ur maer(ez) evit ar pevar arondisamant met chom a raio ar c’hodoù-post.\nMet estreget afer an arondisamantoù a oa war ar stern hiziv. Votet eo bet ivez ur mennad evit ma vefe treuzkaset galloudoù eus ar Stad d’an ti-kêr, da skouer an tremenerezh pe ar polis nes. Betek-henn eo prefed polis Pariz hag en deus kalz a c’halloudoù hag a vefe sañset e daouarn ar c’huzul-kêr. Un hêrezh eus amzer Napoleon.\nTeuzet e vefe ivez departamant Pariz hag ar gêr evit ma vefe sklaeroc’h hag evit mirout ouzh an doublennoù evit ar budjedoù. Evit poent ez eus div strollegezh war an hevelep tiriad rik.\nEvit kaout an holl cheñchamantoù-mañ e ranko bezañ votet ul lezenn gant ar Parlamant. Fellout a ra da Anne Hidalgo hag izili ar muianiver a-gleiz (PS, PCF-FG hag EELV) e vefe votet er bloaz-mañ a-raok ma vefe cheñchet koskor ar Parlamant. N’eo ket sur e vefe votet da skouer gant ur muianiver a-zehoù rak e ti-kêr Pariz n’emaint ket holl a-du gant ar cheñchamantoù. Met sañset ne ziviz ket ar strollegezhioù e Frañs diwar-benn o statud. N’eus nemet ar gouarnamant a c’hall kinnig un danvez-lezenn. Met ur seurt kenemglev a zo etre an ti-kêr hag ar gouarnamant neuze e c’haller krediñ e teuio da wir ar cheñchamantoù-mañ.\nUr statud nevez evit kêr Bariz, ur strollegezh nemetken e Korsika, ur republikan unan ha dirannadus emezit-hu ? Ar pezh a c’haller ober e Pariz pe e Korsika a c’haller ober e Breizh ivez, poent eo d’ar c’huzul rannvro kregiñ e-barzh ha goulenn groñs ur strollegezh nemetken gant ar pemp departamant teuzet e-barzh.\nShare the post "Bevet Pariz emren !"\nVisita sorpresa del ministre de Cultura de Puigdemont a Perpinyà